
TILEGNET 
FRØKEN  JOHANNE  BINDESBØLL 


or  dem,  som  har  kendt  Thorvald  BindesbøU  personligt  og  fulgt 


hans  Arbejde  paa  nærmere  Hold,  vil  en  Række  udvalgte  Gen- 


^  givelser  efter  hans  keramiske  Arbejder  med  dertil  hørende  Oplys- 
ninger hentede  fra  Signaturer,  Tegninger  og  det  righoldige  Materiale, 
som  ellers  foreligger,  være  fuldt  tilstrækkelig  til  at  stille  denne  mærke- 
lige Begavelse  lyslevende  frem  for  Erindringen;  saa  stærkt  taler 
Bindesbølls  eget,  djærve  Sprog  i  hans  Arbejders  Form  og  Ornamentik. 
Derimod  kan  en  ledsagende  og  vejledende  Tekst  til  Gengivelserne 
muligvis  være  en  Støtte  for  de  mange,  hvem  baade  Materialet  og 
BindesbøU  som  Menneske  staar  mere  fjernt,  men  som  dog  føler  sig 
tiltrukket  af  og  gerne  vil  vide  Besked  om  denne  ejendommelige 
Kunstner,  en  af  de  faa  udvalgte,  om  hvis  bedste  Arbejder  det  med 
Sikkerhed  tør  siges,  at  „de  vil  bevare  en  evig  Ungdom". 

Thorvald  BindesbøU,  født  21de  Juli  1846,  eneste  Søn  af  Arkitekten 
Gottlieb  BindesbøU,  vælger  samme  Virksomhed  som  Faderen  og  bliver 
uddannet  paa  Akademiet.  Først  sent  modnes  hans  dekorative  Evner. 
Det  Arbejde,  der  faar  saa  indgribende  Betydning  for  hans  Udvikling, 
begynder  ude  i  Utterslev  1883  og  kan  deles  i  tre  skarpt  afgrænsede 
Perioder.  1883—90  hos  Fabrikant  J.  Wallmann  i  Utterslev,  1890—91 
i  Næstved  paa  Herman  A.  Kåhlers  Værksted  og  den  længste  og  vig- 
tigste Periode  1891 — 1904  i  Valby  paa  Københavns  Lervarefabrik 
hos  G.  Eifrig. 

Det  var  Arkitekt  A.  Clemmensen,  der,  hjemkommen  fra  en  Studie- 
rejse i  Italien,  henledte  Opmærksombeden  paa  de  Muligheder,  der 
gemte  sig  indenfor  en  Gren  af  Lervareindustrien,  saa  at  denne  kom 
til  at  sætte  saa  mærkelige  og  kraftige  Spor  indenfor  vor  Kunstindustri. 
BindesbøU  var  til  at  begynde  med  kun  een  af  flere  blandt  vore  bedste 
Kunstnere,  der  igen  pustede  Liv  i  Leret.  Om  hans  store  og  væsent- 
lige Andel  i  hele  denne  Bevægelse  skriver  Kunsthistorikeren  Karl 
Madsen  følgende  i  Tidsskrift  for  Kunstindustri  1887,  3die  Hæfte:  „Hvad 
Clemmensen  havde  begyndt,  blev  siden  af  andre  fortsat  og  fuldbyrdet. 
Muligt  vilde  det  hele  have  indskrænket  sig  til  enkelte  interessante 


Forsøg,  hvis  ikke  Arkitekt  Th.  BindeshøU  med  en  prisværdig  og 
sjælden  Iver  havde  taget  sig  af  Sagen.  Han  nøjedes  ikke  med  selv 
at  eksperimentere  og  virke  ved  dekorerede  Krukker  og  Fade,  han 
stræbte  utrætteligt  efter  at  vække  andre  Kunstneres  Interesse  for  de 
hegittede  Lervarer.'' 

Som  Indledning  til  denne  beskrivende  Tekst  vil  et  Uddrag  af  en 
Artikel,  Bindesbøll  selv  har  skrevet  i  Tidsskrift  for  Kunstindustri 
1885  1ste  Hæfte  være  paa  sin  Plads,  da  den  giver  et  klart  Indblik 
i  den  tekniske  Side  af  Arbejdet  fra  disse  første  Begynderaar. 

„Jeg  skal  her  kortelig  omtale  nogle  Forsøg,  der  i  det  sidste  Aarstid 
er  foretagne  med  almindeligt  „hegittede''  Lervarer,  Italiens  „GraGtte". 
Fremgangsmaaden  er  meget  simpel.  Krukker  og  Fade  drejes  af  slem- 
met  Ler  paa  Pottemagerhjulet.  Pladerne  klappes;  naar  de  er  til- 
strækkeligt tørre,  overtrækkes  de  med  en  tynd  Pibelersmasse  (Be- 
gitning),  der  tørres  saa  meget,  at  den  let  lader  sig  bortskrabe  med 
en  Pren,  saaledes  at  Leret  kommer  til  Syne  i  Bunden;  paa  denne 
kan  saa  alle  Slags  Figurer  og  Ornamenter  tegnes  og  skrabes  ud. 
Herpaa  glasseres  Lervarerne  og  tørres,  hvorefter  Farverne  paamales, 
og  det  hele  brændes  færdig  i  een  Brænding. 

Hvorvidt  disse  Arbejder  vil  gøre  sig  mere  eller  mindre  gældende, 
kan  naturligvis  ikke  afgøres  her,  hvor  det  kun  er  Hensigten  at  hen- 
lede Opmærksomheden  paa  en  Gren  af  Lervareindustrien,  der  synes 
at  kunne  være  en  god  Tumleplads  for  en  Række  gavnlige  Forsøg. 
De  ere  blevne  modtagne  med  stor  Interesse  af  vore  Kunstnere;  en 
Omstændighed,  der  muligvis  kan  volde  Hindringer,  er,  at  Arbejdet 
fordrer  et  nøje  Samarbejde  mellem  Fabrikant  og  Kunstner,  idet  An- 
bringelsen af  Figurer  og  Farver  ikke  taaler  at  opsættes  i  flere  Dage; 
men  paa  den  anden  Side  er  dette  et  saare  gavnligt  Forhold,  som 
savnes  ved  indforskrevne  Sager.  Den  faglige  Bistand  er  ydet  af 
Fabrikant  Wallmann  paa  Utterslev  Mark,  der  med  stor  Imødekom- 
menhed har  gjort  Forsøg,  og  som  det  i  praktisk  Henseende  gode 
Resultat  udelukkende  skyldes.  Uden  hans  kyndige  Hjælp  var  Sagen 
ikke  bleven  gennemført,  og  Meddeleren  kan  ikke  se  rettere,  end  at 
disse  Forsøg  yder  et  Bidrag  til  at  ophjælpe  Lervareindustrien  her  i 
Landet  og  fortjener  al  mulig  Paaskønnelse." 


1883 


Fig.  I — 2  er  typiske  Arbejder  fra  de  første,  indledende  Aar  til  De- 
cember 1886.    En  Hovedrolle  spiller  Fadene,  som  absolut  er 
i  Flertal.  Størrelsen  er  væsentligt  den  samme,  nemlig  27 — 28  ctm, 
i  Diameter. 

Maj  Maaned  1884  er  en  særligt  produktiv  Periode,  maaske  hidrø- 
rende fra  en  større  Bestilling  af  Grosserer  P.  Heering,  Christians- 
havn, for  hvem  BindesbøU  til  Dekoration  af  en  Spisestue  leverer 
28  Fade  og  to  Krukker.  Disse  sidste  afviger  i  Behandling  af  De- 
korationen ikke  synderligt  fra  Fadene.  Af  Tegninger  og  Udkast  er 
der  ikke  levnet  meget,  som  Regel  kun  en  Blyantstegning  med  en 
forsigtig,  men  sikker  Konturlinie. 


Af  Arbejderne  fra  December  1886  viser  Fig.  4  tilbage  som  typisk 
for  den  allerede  gennemløbne  Periode,  medens  Fig.  3  i  højeste  Grad 
peger  fremefter.  Det  betyder  i  Virkeligheden  et  Gennembrud  i  Orna- 
mentikken og  maa  betragtes  som  et  af  Bindesbølls  bedste  Arbejder 

fra  80erne.  Det  er  Genstand  for  særlig  Omtale  i  Tidsskrift  for  Kunst- 
industri 1887  i  en  Artikel  af  Karl  Madsen  (Kjøbenhavns  Porcellæn 
og  Utterslev  Pottemageri).  Forfatteren  kalder  Fadet  for  et  næsten 
genialt  Paafund  og  fortsætter:  „Det  er  ganske  umuligt  at  sige,  hvor- 
fra han  har  hentet  Motivet,  eller  i  hvilken  „Stil"  de  barokke  Snirkler 
er  holdt,  men  de  udfylder  Rummet,  de  dekorerer  paa  en  uover- 
træffelig, ypperlig  Maade.  Fadets  Farvevirkning  er  meget  smuk; 
Kanten  og  Ornamentikken  staar  med  uens  dybblaa  Farve  i  Relief 
mod  den  mørkebrune  Grund." 

Den  overordentligt  sikkert  og  fint  udførte,  farvelagte  Tegning  til 
dette  Fad,  er,  om  muligt,  endnu  bedre;  den  er  holdt  i  lette,  delikate, 
blaalige  Farvetoner,  aabenbart  tænkt  udført  i  Porcelæn,  hvortil  den 
ogsaa  vilde  have  egnet  sig  ganske  fortrinligt. 

I  1887  er  Krukkerne  eneherskende;  maaske  dette  er  en  af  Grun- 
dene til,  at  Bindesbøll  arbejder  mere  djærvt  og  kraftigt.  Overfladen 
af  en  Krukke  er  betydeligt  sværere  at  behandle  end  Fadets  ret  plane 
Flade,  men  netop  de  Vanskeligheder,  der  frembyder  sig,  tvinger  den, 
der  arbejder,  til  at  tage  dristigere  fat,  og  Behandlingsmaaden  bliver 
herigennem  friskere  og  fyldigere,  hvad  der  i  saa  høj  Grad  er  Til- 
fældet med  dette  Aars  Arbejder. 

Fig.  5  fra  Maj  Maaned  er  en  af  de  karakteristiske  Former  fra 
80erne  og  anvendt  fiere  Gange  samme  Aar  med  forskellig  Dekora- 
tion. Den  her  afbildede  er  særligt  smuk  i  sin  Farvevirkning;  de 
fligede  Blade,  der  skyder  op  fra  Bunden,  virker  lysere  end  i  Gen- 
givelsen og  er  af  en  fyldig  gylden  Farve.  Tangmotivet,  som  danner 
Ornamentet  for  oven,  er  dybt  brunsort,  de  rosetagtige  Blomster  er 
meget  svært  paalagte  og  træder  frem  i  Relief.  Bundfarven  er  ret 
ubestemmelig,  hvid  perlemoderlignende  i  Karakter. 

u 

Fig.  6  fra  Oktober  Maaned  samme  Aar  er  udpræget  elegant  i  sin 
Form.   Ornamentet  og  Bundfladen  arbejder  godt  sammen  og  virker 

udsøgt  harmonisk  og  fint  i  Farven,  der  nærmest  maa  kaldes  graa- 
violet.  Motivet  til  Dekorationen  er  hentet  fra  Bundstykket  af  et 
gammelt  Fajancefad  i  blaa  og  hvid  Emaille,  fundet  ved  Vestervolds 
Sløjfning.  (Aug.  Jerndorff  har  anvendt  samme  Motiv  til  to  Fade). 
I  denne  Forbindelse  kan  det  maaske  have  Interesse  at  erfare,  at 
Bindesbøll  ejede  en  større  Samling  Fajance  og  Lerskaar,  fundne  ved 
Udgravninger  i  Kjøbenhavn,  og  at  han  vistnok  var  en  af  de  første 
til  at  værdsætte  Betydningen  af  saadanne  Fund.  Den  smukke,  farve- 
lagte Tegning  viser,  hvor  sikkert  Bindesbøll  er  naaet  op  imod  den 
Form  og  Farvevirkning,  han  tilstræbte. 

Naar  Krukken  Fig.  7  i  Form  af  en  Roe  indtager  en  Særstilling  i 
dette  Aars  Produktion,  skyldes  dette  til  Dels  Samarbejde  med  Pro- 
fessor Aug.  JerndorfT,  forøvrigt  vil  selve  Genstanden  være  velkendt 
fra  Kunstindustrimuseet. 

Karl  Madsen  skriver  om  dette  Arbejde  i  Tidsskrift  for  Kunst- 
industri 1888  5te  Hæfte: 

„Det  er  ogsaa  Jerndorff,  hvem  Ideen  til  den  af  Th.  Bindesbøll 
udstillede  Krukke  i  Form  af  en  Roe  skyldes.  Jerndorff  havde  i  en 
Tegning  behandlet  Motivet  tørt  og  skematisk.  Bindesbøll  havde  be- 
handlet det  frit  og  stort  og  fyldigt,  man  skulde  tro.  Maleren  var  en 
Arkitekt  og  Arkitekten  en  Maler." 

^\ 

Endnu  et  Arbejde,  Fig.  8,  er  gengivet  fra  1887,  hvilket  Aars  rig- 
holdige Produktion  maaske  for  en  Del  skyldes  et  Henblik  paa  den 
kommende  Udstilling  i  1888. 

Krukken  er  af  et  ret  lille  Format  og  alene  af  denne  Grund  noget 
af  en  Sjældenhed;  men  desuden  er  den  saa  ualmindeligt  kraftig  og 
frisk  i  Farve,  og  Forholdet  mellem  Dekoration  og  Bundflade  er  saa 
ypperligt  afbalanceret,  som  kun  den  kan  gøre  det,  der  af  Forsynet 
er  bestemt  til  at  indtage  en  førende  Stilling  i  dekorativ  Kunst. 

1888  bliver  gennem  Udstillingen  et  Mærkeaar  i  dansk  Kunst  og 
Kunstindustri.  Overraskende  meget  nyt  havde  her  Lejlighed  til  for 
første  Gang  at  udfolde  sig,  og  en  af  de  fineste  og  mærkeligste  Planter, 
som  voksede  op  paa  det  raserede  Voldterræn,  var  Dekorationsfor- 
eningens  Udstilling,  af  den  store  Mængde  vistnok  betragtet  som  en 
fæl  Ukrudtsplante. 

Karl  Madsen  skriver  samme  Aar  en  højst  læseværdig  Artikel  i 
Tidsskrift  for  Kunstindustri,  af  hvilken  man  faar  et  fyldigt  Indtryk 
af,  hvad  denne  i  Omfang  beskedne  Afdeling  betød  og  havde  at  byde 
paa  inden  for  selve  den  store  Udstillings  Ramme. 

Ved  Dekorationsforeningens  Udstilling  kulminerer  desværre  til 
Dels  Virksomheden  i  Utterslev  for  de  fleste  der  arbejdende  Kunst- 
neres Vedkommende.  Kun  enkelte  fortsatte,  og  kun  om  Bindesbøll 
kan  det  siges,  at  han  senere  naar  op  til  endnu  større  Udvikling  og 
uanede  Højder  i  sin  Produktion.    Karl  Madsens  forjættende  Om- 

tale  af  Fadet  gaar  i  Begyndelsen  af  goerne  i  Opfyldelse  paa  en  saa 
glimrende  Maade,  at  den  overstiger  selv  de  dristigste  Forventninger. 

Arbejderne  fra  1888  er  faatallige.  Et  af  de  smukkeste,  den  skaal- 
formede  Krukke,  Fig.  9,  med  det  friskt  og  livfuldt  modellerede  Grøn- 
kaalsmotiv  skyldes  muligvis  Paavirkning  af  Samarbejdet  med  Joakim 
Skovgaard,  ved  Modellen  til  et  Springvand,  tænkt  opstillet  paa  Høj- 
broplads, dette  fornøjelige  Arbejde,  som  ogsaa  var  fremme  paa 
Udstillingen,  og  i  hvilket  Kaalmotivet  netop  spillede  en  dominerende 
Rolle. 

For  øvrigt  er  det  sjældent,  BindesbøU  anvender  Relief  i  sine  ke- 
ramiske Arbejder,  senere,  saa  vidt  vides,  kun  paa  mindre  Krukker 
fra  Næstved  og  rimeligvis  sidste  Gang  paa  en  stor  Krukke  fra  1893. 

Endnu  skal  omtales  et  Arbejde  fra  dette  Aar,  som  er  væsentligt 
forskelligt  fra  de  foregaaende,  nemlig  den  ret  store  Krukke,  Fig.  10. 
For  Formens  Vedkommende  minder  den  om  to  Eksemplarer  fra  1884 
med  en  endnu  sværere  Kant.  I  1889,  som  ellers  var  et  forholdsvis 
magert  Aar,  benytter  BindesbøU  atter  samme  Form,  og  i  90erne  spiller 
den  en  stor  Rolle,  noget  varieret  navnlig  for  Kantens  Vedkommende. 
Den  her  gengivne  peger  ogsaa  ved  sin  kraftige  Ornamentik  i  Ret- 
ning af  det  næste  Tiaar.  Bundfladen  er  gullighvid  med  grønlige 
Drifter,  Ornamenterne  brunsorte. 

1890  danner  en  bred  Skillelinie  mellem  Utterslev  og  Valby,  ikke 
fordi  det  gaar  hen  uden  Arbejde  —  tværtimod;  men  Aaret  danner 
en  kendelig  Overgang  fra  den  tidligere  Periode  i  80erne  til  den  kraf- 
tige Produktion  i  90erne. 

BindesbøU  arbejdede  i  Juni  Maaned  1890  hos  Herman  A.  Kåhler  i 
Næstved,  og  Virksomheden  her  var  anlagt  med  andre  Maal  for  Øje 

end  Værkstederne  i  Utterslev  og  Valby,  nemlig  Kakiielovne  og  Ler- 
varer med  Emaille  og  Lustre,  en  af  Grundene  til,  at  Bindesbølls 
Produktion  fra  dette  Aar  adskiller  sig  fra  den  øvrige.  Men  desuden 
spores  der  en  kendelig  Paavirkning  fra  japansk  Kunst,  som  i  denne 
Periode  satte  Sindene  saa  stærkt  i  Bevægelse.  Hos  en  saa  bety- 
delig Begavelse  som  Bindesbøll  blev  denne  Paavirkning  ikke  over- 
fladisk eller  daarligt  fordøjet,  hvad  der  bedst  kan  ses  af  de  to  Gen- 
givelser, Fig.  II  med  den  gennembrudte  Karvæg  i  blaa  og  hvid 
Emaille,  et  Motiv  ypperligt  egnet  for  Porcelæn,  og  Fig.  12,  mørkt 
olivenfarvet  med  den  lette  gratiøse  Dekoration  af  Skarntyde  —  ved 
sin  friske  Naturalisme  enestaaende  blandt  hans  Arbejder. 

A 

Bindesbøll  forsømte  sjældent  at  signere  sine  keramiske  Arbejder 
med  et  „T.  B."  (hvoraf  der  findes  en  karakteristisk  Prøve  under  Gen- 

givelsen  af  hans  Arbejdsværelse).  Denne  Signatur  blev  allerede 
benyttet  i  70erne  paa  Udkast  og  farvelagte  Tegninger  til  Broderier 
og  Tæpper,  det  Omraade  hvor  Bindesbøll  først  prøver  sine  deko- 
rative Evner.  Signaturen  var  saaledes  i  det  væsentlige  fuldt  udviklet, 
da  Bindesbøll  begyndte  at  arbejde  i  Utterslev,  men  som  de  første 
Arbejder  herudefra  forholdsvis  spinkel  og  tør  i  Stregen,  for  derefter 
jævnsides  med  Ornamentikken  at  modnes  i  Kraft  og  Bredde. 

Signaturen  er  for  den,  der  nærmere  vil  studere  Bindesbølls  kera- 
miske Arbejder,  et  vigtigt  og  uundværligt  Støttepunkt,  og  de  Ar- 
bejder, der  ikke  er  signerede,  er  forholdsvis  faa.  Fra  de  betydnings- 
fulde Aar  i  Begyndelsen  af  90erne  er  det  sjældent  at  træffe  Stykker, 
som  ikke  er  mærkede  med  det  kendte  T.  B.,  hvortil  som  Regel  føjes 
Aarstal,  (sjældnere  Angivelse  af  Maaned,)  samt  Eifrig  Valby.  Hertil 
slutter  sig  fra  1888 — 94  „Dragen",  et  Bannermærke  fra  Dekorations- 
foreningens  Udstilling  i  1888. 

Det  i  Fig.  13 — 14  gengivne  Fad  er  netop  en  god  Prøve  paa  Sig- 
naturen i  dens  fulde  Udvikling.  Som  det  vil  ses  paa  Bagsiden  af 
Fadet,  er  øverste  Halvdel  behersket  af  „Dragen",  i  Centrum  findes 
„T.  B.",  i  højre  Halvdel  „Okt",  derpaa  „1891"  og  endelig  nederst  i 
Parentes  „Eifrig". 

Paa  enkelte  Stykker,  baade  Fade  og  Krukker,  findes  Signaturen 
paa  Forsiden  eller  Karvæggen,  ofte  vanskelig  at  skelne  fra  Orna- 
mentikken, saaledes  som  det  vil  ses  i  Gengivelsen  Fig.  41,  men  som 
Regel  findes  den  paa  den  indvendige  Side  af  Krukkens  Kant  eller 
i  Bundstykket. 


Fig.  15  gengiver  den  ene  af  to  Alterstager,  som  indtager  en  Sær- 
stilling i  Bindesbølls  Produktion,  og  som  vist  uden  Overdrivelse  tør 
siges  at  være  noget  af  det  ejendommeligste  og  smukkeste,  der  er 
kommet  frem  i  den  danske  Kunstindustri.  De  hører  til  den  Art  af 
Arbejder,  som  virker  impulsivt  og  fornyende,  hver  Gang  man  ser 

dem  igen.  Opbygningen  er  fortrinlig  og  vel  afvejet  i  Fod,  Mellem- 
stykke og  den  skaalformede  Overdel,  Farverne  kraftige  og  klare. 

Deres  Oprindelse  skyldes  Samarbejde  med  Joakim  Skovgaard, 
som  havde  faaet  Ideen  til  et  større  Alter  med  Figurkomposition,  til 
hvis  Virkeliggørelse  Bindesbølls  Hjælp  var  nødvendig.  Sjældent  har 
der  gennem  en  længere  Aarrække  fundet  en  frugtbarere  Veksel- 
virkning Sted  paa  mangfoldige  Omraader  mellem  to  saa  højt  be- 
gavede Kunstnere  og  med  saa  udmærkede  Resultater.  Om  Sam- 
arbejdet med  Bindesbøll  skriver  Skovgaard  i  Gads  danske  Magasin, 
Okt.  1908,  følgende  klare  og  træffende  Ord:  „Du  var  god  at  gaa  til, 
nem  at  arbejde  sammen  med".  Det  maa  dybt  beklages,  at  dette 
enestaaende  Arbejde  ikke  kom  til  Udførelse,  thi  det  var  blevet  en  Be- 
drift af  stor  Betydning;  men  det  overskred  en  enkelt  Kunstners  pe- 
kuniære Evner  at  give  sig  i  Lag  med  et  saa  omfattende  Værk  som 
et  større  Alter.  Skovgaards  friskt  og  levende  udførte  farvelagte  Teg- 
ning, der  var  en  af  Bindesbølls  kæreste  Skatte,  kom  efter  dennes 
Død  til  Kunstindustrimuseet.  Stagerne  blev,  takket  være  Bindesbøll, 
til  Virkelighed  og  giver  i  Forbindelse  med  Skovgaards  Udkast  en  le- 
vende Forestilling  om,  hvad  Værket  som  Helhed  kunde  være  blevet. 

18^ 


Stagerne  kom  ikke  til  at  staa  alene  i  dette  Aars  Produktion.  Selv 
om  Bindesbøll  med  god  Samvittighed  kunde  have  hvilet  paa  sine 
Laurbær,  passede  dette  ikke  for  hans  virksomme  og  kraftige  Natur. 
Tværtimod  er  1891  som  de  følgende  to  Aar  rigt  paa  betydelige  Ar- 
bejder (Antallet  beløber  sig  til  cirka  45  Stykker  om  Aaret). 

Fra  Formens  Side  er  Fig.  16  i  Familie  med  den  sidst  omtalte  fra 
1888.  Bundfarven  er  gullig  hvid,  Ornamentet,  der  slutter  sig  saa 
overordentligt  smukt  og  fast  til  Formen,  dyb  brunsort  i  Farve  og 
djærvt  opskrabet  i  Leret,  som  derved  fanger  Lyset  og  giver  Afveks- 
ling og  Liv  i  Farve  og  Overflade.  Maaske  genfinder  man  i  dette 
Stykke  noget  af  Stemningen  fra  „Troldtøj",  dette  ejendommelige 

Værk  fra  1889 — 90,  i  hvilket  Samarbejdet  med  Joakim  Skovgaard 
og  Jerndorff  resulterede  i  noget  af  det  bedste,  der  er  fremkommet 
af  dansk  Illustrationskunst, 

Fadene,  som  med  en  enkelt  Undtagelse  fra  1890,  ikke  har  vist  sig 
siden  December  1886,  kommer  nu  igen,  betydeligt  større,  nemlig  44 — 
45  ctm.  i  Diameter. 

Teknikken  er  i  de  to  gengivne  Fade,  Fig.  17  og  18,  en  ganske  anden 
end  den  sædvanlige,  idet  de  er  udført  i  sort  og  hvid  Emaille,  hvortil 
kommer  en  enkelt,  gul  Farvetone  i  Kanten  (Antimonilte).  Det  første 
af  Fadene  vil  være  vel  kendt  fra  Kunstindustrimuseet  og  er  maaske 
nok  teknisk  set  det  fuldkomneste  af  de  to  Stykker,  medens  det 
andet  er  finere  og  smukkere  i  Linievirkning  og  blødere  i  Farve. 
Dette  sidste  er  næppe  en  tilstræbt  Virkning,  men  skyldes  maaske, 
at  Emaillen  ikke  dækker  Leret  tilstrækkeligt,  saa  at  man  enkelte 
Steder  mærker  den  raa  Skærv.  Maaske  var  det  af  denne  Grund 
Bindesbølls  Hensigt  at  tilintetgøre  Stykket,  men  Skovgaard  saa 
Fadet  og  gik  i  Forbøn  for  det  til  Glæde  og  Gavn  for  Efter- 
verdenen. Det  vilde  ogsaa  have  været  en  ret  vanskelig  Sag  saa- 
ledes  straks  at  afgøre,  hvad  der  var  godt  eller  mindre  fuldkomment, 
selv  for  en  saa  klartseende  Mand  som  Bindesbøll. 

Beslægtet  i  Dekoration  med  de  forud  omtalte  Fade  er  Krukken, 
Fig.  19,  selv  om  Farvevirkningen  er  en  ganske  anden.  Rødleret, 
der  kan  variere  saa  stærkt  fra  ganske  lys  rødlig  til  mørkere  Toner, 
har  her  som  Bundfarve  naaet  en  Dybde  og  Glød,  som  kun  sjældent 
opnaas,  og  de  aakandelignende  Blomster  er  af  en  blød  og  dog 
samtidig  kraftig  blaa  Farve,  som  harmonerer  ypperligt  med  Bund- 
farven. 

Bindesbøll  anvendte  dette  Ornamentmotiv  til  flere  Krukker  af 
samme  Form,  med  Farver  varierende  fra  ganske  lyse  Farvetoner  i 
gult  og  hvidt  til  Farverne  i  dette  Eksemplar,  som  vistnok  i  alle 
Henseender  er  det  mest  fuldkomne.  Formen  er  særligt  karakteristisk 
for  denne  Periode  og  meget  hyppigt  anvendt  med  varieret  Dekora- 
tion, som  det  vil  ses  af  en  anden  Krukke  fra  samme  Aar,  Fig.  20. 

Opdrejningen  i  denne  Krukke  er  maaske  knap  saa  fuldkomment 
gennemført  fra  Drejerens  Haand  som  i  Krukken  Fig.  19,  men  der 
er  til  Gengæld  en  egen  Festivitas  over  Ornamentikken  med  dens 
store,  bredt  behandlede  Blomster,  der  kunde  tænkes  overført  ogsaa 
til  andre  Stoffer  i  deres  damasklignende  Karakter. 

Endnu  et  tredie  Stykke  af  samme  typiske  Form  findes  i  Fig.  21. 
Her  er  det  særligt  de  smukke  Afskygninger  i  den  grønne  Glasur, 
hvis  fine  Lysvirkning  forhøjes  gennem  Overdelens  Overfladebehand- 
ling, som  giver  Krukken  dens  Værd.  Rundt  om  Bugen  findes  roset- 
agtige  Pletter  i  Rødler,  der  ved  deres  dybe,  rustrøde  Farvetone, 
som  dunkelt  bryder  igennem  den  kraftige,  grønne  Glasur,  forstærker 
Virkningen  i  denne.  For  øvrigt  er  Beskrivelsen  af  et  saadant 
Stykke,  hvor  Farvevirkningen  spiller  den  dominerende  Rolle,  yderst 
vanskelig;  den  er,  som  den  fremtræder,  et  godt  Eksempel  paa  et 
fint  og  velafstemt  Resultat  af  et  intimt  Samarbejde  mellem  Kunstner 
og  Pottemager.  Fabrikant  Eifrig  har  ved  dette  —  som  ved  mange 
andre  Stykker  —  en  væsentlig  Andel  i  det  smukke  Resultat  ved 
Krukkens  Glasering,  dens  Plads  i  Ovnen  og  endelig  selve  den  vel- 
lykkede Brænding,  som  dog  ogsaa  Skæbnen  raader  for. 

Noget  lignende  som  det  oven  for  sagte  gør  sig  gældende  i  Fig.  22; 
kun  er  Formen  en  anden,  højst  ejendommelig  og  særlig  for  dette 
ene  Eksemplar,  rimeligvis  inspireret  og  dirigeret  af  Bindesbøll  selv 

under  Drejningen.  Med  sine  salamanderlignende,  tætsluttende  Hanke 
har  denne  Krukke,  som  Arbejderne  fra  1890,  noget  japansk  over  sig, 
dog  i  endnu  bedre  Forstand  end  Forgængerne.  Den  behøver  ikke 
at  skamme  sig  for  de  bedste  Navne  blandt  japanske  Kunstnere  paa 
dette  Omraade  og  kunde  trods  det  maaske,  teknisk  set,  enkle  og 
beskedne  Klædebon  bevæge  sig  i  det  bedste  Selskab  uden  at  falde 
igennem. 

Den  øverste,  halslignende  Del  af  Krukken  er  mat  sort,  fangende 
Lyset  paa  en  højst  delikat  Maade,  mindende  om  et  af  de  gamle, 
tjærede  Plankeværker,  som  man  nu  saa  sjældent  ser;  gennem  den 
nederste  Dels  halvmat  grønne  Glasur  mærkes  Lerets  gule  Farve. 

Karl  Madsen  skriver  allerede  i  1887  i  „Tidsskrift  for  Kunstindustri" 
(Kjøbenhavns  Porcellæn  og  Utterslev  Pottemageri)  om  Begitlers- 
produktionen  følgende:  „I  de  glaserede  Lervarer  kan  opnaas  en 
overordentlig  Friskhed  i  Stoffets  Behandling,  en  henrivende  Magt 
og  Glans  i  Farverne,  en  egen  Fylde  og  kunstnerisk  Charme,  som 
de  fine  Arter  af  Keramik  vanskeligt  kan  hamle  op  med". 

Hvad  der  allerede  den  Gang  passede  paa  Produktionen  af  de  i 
Utterslev  arbejdende  Kunstnere,  er  i  endnu  højere  Grad  betegnende 
for  et  Arbejde  som  det  i  Fig.  23  gengivne.  BindesbøU  udviklede 
sin  ejendommelige  Teknik  i  forbausende  Maalestok  i  Begyndelsen 
af  90erne,  og  ingen  anden  Kunstner  er  naaet  til  en  saa  fri  Behand- 
ling af  Begitleret.  Den  omtalte  Krukke  er  maaske  Kulminations- 
punktet i  selve  hans  Produktion,  et  af  de  største  og  smukkeste 
Resultater  i  dette  Stof,  et  Resultat,  som  senere  Tider  næppe  vil 
kunne  overtræffe,  saa  meget  mere  som  det  er  en  af  de  primitive 
Former  indenfor  Lervareindustrien,  hvis  Dage  er  talte.  Alene  af 
den  Grund  er  BindesbøU  uden  al  Tvivl  den  første  og  sidste  Kunstner, 
der  bringer  det  til  en  saa  høj  Grad  af  Fuldkommenhed. 

En  nærmere  Beskrivelse  af  dette  Arbejde  er  mere  end  vanskelig. 
Hvorledes  gøre  Rede  for  disse  store,  kraftige,  enkle  Penselstrøg  og 
for  den  mangfoldige  og  rige  Farvevirkning,  der  bryder  igennem  de 

tilsyneladende  enkle  Farvetoner,  fra  blank  sort  til  graat,  der  paa 
enkelte  Steder  hæver  sig  op  til  klare,  lysende  Toner,  medens  Glimt 
af  Lerets  gule  Farve  mærkes  som  en  Understrøm.  En  betydelig 
Kunstner  overgaar  her  sig  selv  og  har  maaske  i  selve  Øjeblikket 
halvt  ubevidst  forstaaet  at  give  dette  i  Almindelighed  upaaagtede 
Materiale  en  enestaaende  Udfoldelse. 

Krukken,  sammen  med  fem  andre,  hvoraf  to  tilhører  Frk.  J.  Bin- 
desbøll,  er  alle  fra  samme  Formiddag,  glimrende  Resultater  af  en 
mærkelig  Inspiration  og  Kraftudfoldelse,  Eifrig  fortalte,  at  Arkitekten 
denne  mindeværdige  Formiddag  (Datoen  er  desværre  ikke  optegnet) 
mødte  paa  et  usædvanligt  tidligt  Tidspunkt  efter  at  have  tilbragt 
hele  Natten  til  den  lyse  Morgenstund  i  gode  Venners  Selskab  og 
derfor  næppe  helt  nøgtern.  Eifrig  tænkte  ogsaa  i  sit  stille  Sind, 
at  Arkitekten  næppe  kunde  være  tilstrækkeligt  arbejdsdygtig,  men 
heri  tog  han  grundigt  fejl.  BindesbøU  afførte  sig  det  meste  af  sit 
Tøj,  muligvis  for  at  faa  større  Bevægelsesfrihed,  eller  paa  Grund 
af  Transpiration  (faa  kunde  blive  sveddryppende  som  BindesbøU), 
fik  bestilt  en  Række  Bajere  som  Indledning  og  gik  derefter  løs  paa 
Krukkerne  i  et  Tempo,  der  sikkert  maa  betegnes  som  Furioso. 

Lampefoden  i  Fig.  24  vil  være  kendt  fra  Kunstindustrimuseet. 
Den  virker  noget  uroligt  i  Farven,  og  Formen  er  maaske  næppe 
saa  fin  som  i  forskellige  Jardinierer  fra  Utterslev  i  1887 — 88,  med 
hvilke  den  nærmest  er  beslægtet. 

Maaske  Ordet  „barok",  der  ofte  blev  brugt  af  den  store  Mængde 
til  at  karakterisere  Bindesbølls  Arbejder,  men  rigtignok  som  Regel 
lidet  betegnende,  her  kunde  finde  en  passende  Anvendelse. 

Fade  med  grøn  Glasur,  som  i  Fig.  25,  er  hyppige  i  denne  Periode, 
maaske  sjældent  med  et  saa  smukt  Resultat  som  ved  dette.  Fadet  har 
været  anbragt  horisontalt  i  Ovnen,  saaledes  at  Glasuren  er  dreven 

imod  Fadets  Midte ;  for  øvrigt  er  dette  inden  Glaseringen  blevet  be- 
handlet med  lette,  spredte  Strøg  af  Penslen  dyppet  i  Pibeler;  disse 
Strøg  gør  sig  ogsaa  gældende  gennem  den  grønne  Glasur  og  giver 
Liv  til  Overfladen.  Man  faar  i  Gengivelsen  et  udmærket  Begreb 
om  Bindesbølls  levende  Stregbehandling.  Man  føler,  hvor  energisk 
og  voldsomt  han  tager  fat,  og  hvor  ypperligt  han  har  forstaaet  at 
standse  paa  det  rette  Punkt,  inden  det  pulserende  Liv  i  Stregen 
døde  bort  ved  en  for  ofte  gentagen  Gennemarbejden. 

Krukken,  Fig.  26,  giver  gennem  den  Historie,  som  knytter  sig  til 
den,  ogsaa  et  Indblik  i  selve  Pottemagerværkstedet. 

En  Formiddag,  Bindesbøll  kom  til  Valby  for  at  arbejde,  var  der 
Fødselsdag  derude.  Den  blev  fejret,  som  sig  hør  og  bør,  hvilket 
allerede  kendetegnedes  ved  en  høj  og  livlig  Stemning  paa  Værk- 
stedet, takket  være  Morgenbittere  og  Bajere. 

Bindesbøll  gav  en  Omgang  og  væddede  med  Fødselsdagsbarnet, 
Drejeren  G.  Råtzel,  om  denne  i  den  oprømte  Tilstand,  hvori  han 
allerede  befandt  sig,  vilde  være  i  Stand  til  at  dreje  en  Krukke. 
Råtzel  slog  gladelig  til.  Det  lykkedes  for  saa  vidt  ogsaa.  I  alt  Fald 
var  Bindesbøll  meget  tilfreds  med  Resultatet  og  stivede  Krukken 
af  paa  en  yderst  fantastisk  Maade.  Den  sjældne  og  pompøse  In- 
skription afgiver  en  udmærket  Dekoration,  og  det  ejendommelige 
ved  Krukken  er  ved  Brændingen  yderligere  fremhævet  gennem  de 
grønne  og  brunlige  Glasurdrifter. 

Bindesbøll  satte  selv  megen  Pris  paa  denne  Krukke  og  fortalte 
ofte  Historien  om  dens  Tilblivelse,  ligesom  den  ogsaa  indtog  en 
Hædersplads  i  hans  Arbejdsværelse.  G.  Råtzel  var  efter  Bindesbølls 
Udsagn  den  dygtigste  og  mest  forstaaende  af  dem,  der  havde  ar- 
bejdet for  ham.  Det  var  selvfølgeligt  en  meget  vanskelig  Opgave 
at  dreje  efter  Tegning,  selv  om  Bindesbøll  ofte  var  nærværende 
og  besad  en  mærkelig  Evne  til  at  gribe  ind  i  rette  Øjeblik  under 
selve  Drejningen  og  sige  i  faa  træffende  Ord,  hvad  der  burde  gøres, 
en  Evne,  som  vandt  ham  Haandværkernes  største  Respekt. 

Desværre  døde  Råtzel  allerede  i  1895 — 9^-  Han  blev  afløst  af  en 
ligeledes  tyskfødt  Drejer  ved  Navn  Ulrick. 

Fig.  27,  den  store  Jardiniere  fra  1893,  vil  være  kendt  fra  Kunst- 
industrimuseet, et  af  dettes  Pragtstykker  i  Ordets  bedste  Forstand, 
et  Mesterstykke  baade  fra  Kunstnerens  og  Haandværkerens  Side. 
Det  er  vanskeligt  at  tænke  sig,  at  den  er  bleven  til  paa  et  Værk- 
sted, hvis  daglige  Virksomhed  bestod  i  at  forsyne  Hovedstaden  med 
Sparegrise,  Syltekrukker  og  Natpotter  m.  m. 

Den  er  præget  af  et  særligt  overlegent  og  godt  Humør,  af  en  egen 
lys  Festivitas  i  de  brogede  Farver,  hvori  der  ikke  findes  en  eneste 
Mislyd,  af  en  mærkelig  Overensstemmelse  mellem  Farverne  og  den 
smukke,  lette  Rytme  i  Formen,  f.  Eks.  den  buede  Kant  og  de  to 
kraftige  Hanke,  der  ligesom  danner  Støttepunkter.  Hertil  kommer 
de  skaalformede  Fordybninger  i  Blomsterne,  der  arbejder  saa  uover- 
træffeligt godt  og  sikkert  sammen  med  Formen  og  bidrager  saa 
glimrende  til  at  forøge  det  plastiske  Liv  i  denne.  Disse  er  ogsaa 
angivne  paa  den  store  Arbejdstegning  og  er  ligesom  hele  Stykket 
vel  overvejede. 

Maaske  Arbejdet  tør  kaldes  et  af  Hovedresultaterne  af  lo  Aars 
Udvikling.  Man  genfinder  beslægtede  Motiver  mellem  de  forsigtigt 
udførte  Fade  fra  de  første  Begynderaar,  men  her  i  Jardinieren  er 
de  uendelig  friskere  og  kraftigere  med  en  Sikkerhed  i  Virkemidlerne, 
som  tidligere  vilde  have  været  en  Umulighed.  Det  stemmer  godt 
med  dette  Slægtskab  i  Motiver,  at  der  er  noget  konservativt  over 
Stykket.  Det  er  lettere  forstaaeligt  end  mange  af  Bindesbølls  andre 
Arbejder  og  peger  ikke  ud  i  den  fjerne  Fremtid  paa  en  saa  afgjort 
Maade  som  Fig.  23  og  beslægtede  Arbejder.  Imellem  disse  og  Jar- 
dinieren er  der  den  største  Forskel  i  selve  Tilblivelsen;  Jardinieren 
er  vel  overvejet  og  gennemtænkt  til  de  mindste  Enkeltheder  med 
forbløffende  Sikkerhed  for  Resultatet,  medens  de  tidligere  Arbejder 
er  prægede  af  en  øjeblikkelig  Inspiration,  i  hvilken  Hjernen  ubevidst 
fører  Haanden  paa  eneste  rette  Maade. 

Fadene  er  i  dette  Aar  oppe  paa  det  højeste  Antal  siden  1884, 
nemlig  15 — 16.  Behandlingsmaaden  er  som  ved  Krukkerne  under- 
gaaet  den  største  Forandring,  hvad  der  nemt  vil  kunne  ses  ved  at 
sammenligne  Gengivelserne  fra  dette  Aar  med  de  første  Fade.  Hvad 
Bindesbøll  i  1885  skrev  om  den  tekniske  Fremgangsmaade,  passer 
ikke  mere.  Som  ved  Krukkerne  tager  Bindesbøll  ogsaa  ved  Fadene 
djærvt  og  kraftigt  fat,  til  Tider  med  en  glubende  Voldsomhed.  En 

dyb  og  kraftig  Streg  er  ført  gennem  det  ret  vaade  Ler,  for  at  Haan- 
dens  Bevægelser  ikke  skulde  hæmmes. 

Paa  mange  af  Fadene  kan  den  opskrabede  Lerspaan  endnu  spo- 
res; kun  hvad  der  sidder  helt  løst  i  Overfladen,  bliver  fjernet,  efter 
at  Fadet  er  blevet  tilstrækkeligt  tørt,  ofte  blot  ved  en  rask  Bevæ- 
gelse med  Haanden  hen  over  Fladen.  Derefter  kommer  Begitnin- 
gen,  som  er  gaaet  over  til  en  ligesaa  djærv  Bemaling  med  en  større, 
ofte  vifteformet  Pensel,  en  Form,  der  egner  sig  ypperligt  til  at  give 
en  blød  og  smuk  Kontur,  hvor  to  Farver  mødes. 

Den  Fremgangsmaade,  at  male  paa  selve  Leret,  medens  dette 
endnu  er  ret  fugtigt,  har  desuden  den  Fordel  at  forbinde  Lerkernen 
og  Begitleret  paa  en  langt  fastere  og  mere  holdbar  Maade.  Begit- 
leret  mister  derved  den  Tilbøjelighed  til  at  skalle  af,  som  desværre 
har  mærket  enkelte  ældre  Stykker  fra  Seerne. 

De  tre  Gengivelser,  Fig.  28 — 29 — 31,  er  hver  for  sig  højst  forskel- 
lige og  samtidig  gode  Eksempler  paa  Fadene  fra  dette  Aar. 

Krukken,  Fig.  30,  hører  til  de  mindre  Stykker,  men  er  derfor  ikke 
mindre  bemærkelsesværdig,  enkel  og  samtidig  fuldkommen  baade  i 
sin  Form  og  Dekoration,  der  kun  bestaar  af  Fingeraftryk  i  Krukkens 
Bug.  Farven  er  ligesaa  enkel,  lidt  mørkbrun  Glasur  paa  den  øverste 
Del  og  ellers  Lerets  brungule  Farve.  Stykket  er  desuden  et  af  de  meget 
faa  i  Bindesbølls  Produktion,  som  kunde  tænkes  mangfoldiggjort  af 
en  dygtig,  forstaaende  Pottemager.  Men  det  fordrer  at  blive  udført 
i  samme  Materiale,  selv  en  mindre  Afvigelse  i  Stoffet  vilde  mulig- 
vis berøve  Krukken  Størsteparten  af  dens  Charme. 

T 

De  fire  følgende  Krukker,  Fig.  32 — 33 — 34 — 35,  supplerer  hverandre 
paa  fortræffelig  Maade;  de  hører  absolut  sammen  i  Karakter  og 
Udførelse  og  maa  derfor  tages  under  eet.  Krukken,  Fig.  32,  er  en  af 
de  største,  BindesbøU  nogensinde  har  været  i  Lag  med,  og  i  intet 
af  de  tidligere  Arbejder  staar  BindesbøU  selv  saa  ren  og  afklaret  i 
sin  mærkelige  Ornamentik. 

Om  Krukken,  Fig.  32,  gælder  det  samme  som  om  Jardinieren,  at 
det  er  i  højeste  Grad  mærkeligt,  at  den  er  udgaaet  fra  et  saa  for- 
holdsvis primitivt  Værksted.  At  den  er  det,  viser  Bindesbølls  store 
Evne  til  at  faa  Haandværkerne  revet  med,  saaledes  at  Arbejdet  og- 
saa  for  dem  blev  en  Livssag.  Og  dette  er  nødvendigt;  thi  en  Krukke 
gennemløber  saa  mange  forskellige  Faser  i  sin  Udvikling  fra  Drejer- 
bænken, til  den  staar  fuldfærdig  i  Ovnen,  at  ikke  en  enkelt,  men 
mange  maa  gøre  deres  bedste  for  at  skabe  et  saa  ypperligt  Re- 
sultat. 

Bindesbøll  selv  kom  ikke  uforberedt  til  disse  Arbejder,  han  var 
forud  fuldt  fortrolig  med  og  sikker  paa,  hvad  Folkene  og  Værk- 
stedet kunde  yde.  Endvidere  forstod  han  som  ingen  anden  at  skabe 
enkle  og  klare  Former,  som  egnede  sig  for  Materialet,  og  som  ikke 
frembød  Urimeligheder,  der  kunde  trætte  Haandværkeren  og  svække 
Arbejdslysten,  og  naar  Bindesbøll  saaledes  i  90erne  anvendte  for- 
holdsvis faa  Former,  var  det  sikkert  en  Følge  af  klog  Beregning. 

Han  vilde  ved  de  hyppige  Gentagelser  opnaa,  at  Drejeren  blev 
fortrolig  med  og  sikker  i  Udførelsen  af  Formerne;  thi  for  en  Haand- 
værker,  der  er  vant  til  det  ensformige  Arbejde  at  dreje  Saftkrukker 
og  lignende,  er  det  en  meget  vanskelig  Opgave  at  give  sig  i  Lag 
med  en  kunstnerisk  formet  Krukke.  Det  er  umuligt  for  Drejeren 
selv  at  faa  et  tilstrækkeligt  Overblik  over  Formen,  saaledes  som  han 
sidder  ved  sit  Arbejde,  tæt  ind  paa  Drejeskiven  og  bøjet  over  denne. 
Han  maa  føle  sig  til  Formen,  den  skal  ligge  ham  i  Hænderne,  og 
først  naar  Krukken  har  naaet  et  vist  Stadium,  er  han  i  Stand  til  at 
forlade  Drejeskiven,  saa  at  han  kan  dømme  om  Linievirkningen. 

r 

Endnu  et  Fad,  gengivet  i  Fig.  36,  er  i  „grøn  Glasur".  Denne  er 
maaske  ikke  i  Besiddelse  af  særligt  bedaarende  Egenskaber;  den 
ejer  i  alt  Fald  ikke  den  raffinerede  Farve  virkning,  som  i  Alminde- 
lighed kendetegner  den  moderne  Keramik,  og  som  man  i  Længden 
bliver  saa  inderligt  ked  og  træt  af;  men  man  finder  hos  den  en 
sjælden  Hvile  og  Husvalelse  for  Øjet,  saa  man  stedse  kan  glæde 


3* 

sig  over  den,  og  den  kan  desuden  se  tilbage  paa  en  lang  og  sund 
Periode,  helt  til  den  tidlige  Middelalders  Gulvfliser  og  Kakler,  som 
den  klædte  saa  fortrinligt.  Det  er  intet  Under,  at  Bindesbøll  nærede 
en  vis  Forkærlighed  for  den;  thi  i  hans  Temperament  og  djærve, 
kraftige  Fremtræden  var  der  Slægtskab  med  nogle  af  Middelalderens 
og  Renæssancens  bedste  Egenskaber. 


1893 


At  det  følgende  Aar  viser  en  Standsning,  kunde  skyldes  en  na- 
turlig Trang  til  Hvile  efter  de  tre  bevægede  Aar  1891 — 93  med  den 
ovenud  rige  Produktion;  men  Grunden  er  snarere  den,  at  der  ikke 
kom  nogen  ydre  Foranledning,  der  kunde  tvinge  ham  til  fortsat  Kraft- 
anspændelse paa  dette  eller  lignende  Felter,  og  tillige,  at  Bindesbøll 
fik  Opgaver  paa  andre  Oraraader,  som  tog  hans  Interesse  fangen 
og  udfyldte  hans  Tid.  Bindesbøll  kunde  i  disse  Aar  have  gjort 
uberegnelig  Gavn  paa  en  af  vore  Porcelænsfabrikker ;  men  disse 
gik  forsigtigt  uden  om  den  eneste  Kunstner,  som  var  i  Stand  til  at 
præstere  noget  virkeligt  godt. 

I  Kraft  af  en  Uegennytte,  der  stod  paa  Højde  med  hans  mærke- 
lige Evner,  kunde  Bindesbøll,  hvis  disse  Evner  var  blevet  gjort 
frugtbringende,  have  tilført  Porcelænet  nye  Former  og  Impulser. 
Hans  kraftige  Haand  og  uudtømmelige  Rigdom  paa  Ideer  vilde  for 
lange  Tider  have  gjort  deres  Indflydelse  gældende  og  ført  ogsaa 
denne  Gren  af  dansk  Kunstindustri  frem  til  uanede  Højder. 

En  hel  Række  af  de  farvelagte  Tegninger  i  blaat  og  hvidt  fra 
1886  og  op  gennem  Aarene  bærer  Vidne  om,  hvad  Bindesbøll  kunde 
have  udrettet  paa  dette  Felt. 

Der  findes  fra  1894  to  smukke  Arbejder  i  blaat  og  hvidt,  af  hvilke 
Fig.  37  virker  med  den  samme  Lethed  og  Elegance,  som  Porce- 
lænet kan  være  i  Besiddelse  af.  (I  Gengivelsen  virker  den  blaa 
Farve  for  tungt). 

# 

Fig.  38,  som  er  mere  robust  i  sin  Karakter,  vilde  være  fortrinligt 
egnet  til  Fajance,  baade  hvad  Form  og  Dekoration  angaar.  For- 
øvrigt er  denne  som  de  foregaaende  saa  ypperlig  i  sig  selv,  at  der 
ikke  er  nogen  Grund  til  Beklagelse  over,  at  de  ikke  er  kommet  frem 
i  andet  Materiale  end  det,  hvori  de  staar.  Men  i  Forbindelse  med 
de  farvelagte  Tegninger  tjener  de  ypperligt  til  at  understrege  de 
ovenfor  nævnte  Muligheder  for  en  Videreudvikling  i  Porcelæn, 
som  Bindesbøll  sad  inde  med,  og  samtidig  hører  de  til  de  bedste 
og  ejendommeligste  Stykker  fra  dette  Aar,  fra  hvilket  der  kun  findes 
optegnet  c.  8  Arbejder  mod  45  i  1893. 

ir 

Fig-  39  fra  1895  slutter  sig  ret  nøje  til  de  forud  nævnte  Arbejder 
fra  1894.  Kun  er  Farvevirkningen,  som  her  er  opnaaet  i  blaat  og 
hvidt,  om  muligt  endnu  fuldkomnere.  Formen  er  den  af  Bindesbøll 
saa  ofte  anvendte,  allerede  brugt  i  1884  og  senere  i  den  Fig.  10 
afbildede  Krukke  fra  1888. 

Fig.  40 — 41,  ligeledes  fra  1895,  udførte  i  sort  og  hvid  Emaille,  hører 
til  Bindesbølls  mærkeligste  og  bedste  Fade.  Formen  adskiller  sig 
noget  fra  den  sædvanlige,  idet  Kanten  er  let  ombøjet,  saa  at  Formen 
bliver  rigere  og  smukkere  i  sine  Linier  end  den,  der  som  Regel  blev 
anvendt  i  disse  Aar. 

Højst  forskellige  fra  de  tidligere  Emaillefade  taler  disse  to  sidste 
Fade  et  klarere  og  kraftigere  Sprog,  der  sikkert  vil  finde  Forstaaelse 
gennem  de  skiftende  Tidsaldre,  maaske  i  langt  højere  Grad  end  i 
Kunstnerens  egen  Samtid,  da  det  kun  var  meget  faa,  som  kunde 
og  vilde  se.  I  alt  Fald  var  der  mange,  som  helst  lukkede  Øjnene, 
naar  de  paa  nogen  Maade  kunde. 

Paa  sin  Vis  er  de  farvelagte  Tegninger  til  disse  Fade  maaske 
endnu  ypperligere  end  selve  Fadene,  noget  som  forøvrigt  slet  ikke 
er  en  Regel  i  Forholdet  mellem  Bindesbølls  Tegning  bg  det  udførte 
Arbejde.  Disse  to  Tegninger  maa  imidlertid  siges  at  høre  til  de 
bedste,  hvad  der  betyder  overordentlig  meget,  naar  man  tænker  paa 
det  rige  Materiale  af  gennemførte,  farvelagte  Tegninger  og  det  uud- 
tømmelige Stof  af  Ideer  og  Udkast,  som  findes  efter  ham.  Ofte  er 
de  ganske  løst  henkastede  med  Blyant,  Pen  eller  Tusch  paa  en  til- 
fældig Lap  Papir  eller  Bagsiden  af  et  Brev,  det  nærmeste  der  var 
ved  Haanden,  medens  Impulsen  endnu  skød  frisk  og  levende  gennem 
Bevidstheden,  til  andre  Tider  gennemførte  med  Farve,  minutiøst  og 
sirligt,  med  en  Lethed  og  Elegance,  som  kun  meget  faa  evner. 

Bindesbøll  havde  da  heller  ikke  mange  ledige  Øjeblikke,  forstod 
i  alt  Fald  at  benytte  disse  særligt  godt  og  arbejdede  sig  op  fra  en 
forholdsvis  ubehjælpsom  og  famlende  Streg  til  et  overlegent  Herre- 
dømme. Sikkert  er  det,  at  for  at  naa  op  til  et  saa  maalbevidst  og 
modent  Resultat,  som  disse  Fade  udviser,  maa  der  præsteres  et  uaf- 
brudt Arbejde,  selv  af  den,  der  som  Bindesbøll  var  udrustet  med  de 
rigeste  Evner  og  den  mest  overlegne  Begavelse. 


Fig.  42  fra  1896  minder  i  sin  Form  om  Fig.  36,  men  den  rytmiske 
Bevægelse  i  Opdrejningen  gør  Profillinien  endnu  smukkere,  vistnok 

en  Følge  af,  at  Bundens  Diameter  og  Krukkens  Bug  paa  det  bredeste 
Sted  staar  i  større  harmonisk  Samklang  til  hinanden. 

I  sin  Farvevirkning  staar  den  Krukken  i  Gengivelse  Fig.  19  ret 
nær  uden  fuldt  ud  at  kunne  komme  op  paa  Siden  af  dette  Stykke  i 
Dybde  og  Glans.  De  store  kløverlignende  Rosetter  afgiver  en  ypperlig 
Dekoration.  De  kan  følges  tilbage  til  1890,  idet  de  blandt  dette  Aars 
Arbejder  findes  anvendt  paa  et  mindre  Stykke  i  blaa  og  hvid  Emaille. 

Desuden  findes  til  Fig.  42,  som  forøvrigt  er  udført  i  flere  Eksem- 
plarer, to  smaa  farvelagte  Udkast  fra  1893,  visende  Bindesbølls  ihær- 
dige, forberedende  Arbejde.  De  er  højst  forskellige  i  Farvevirknin- 
gen, Det  ene  er  med  lys  Bund,  røde  Blomster  og  sorte  Bølgelinier, 
det  andet  har  mere  af  selve  Krukkens  Karakter,  men  Bundfarven 
er  holdt  i  en  purpurlignende,  dyb  glansfuld  Farve  med  tilsvarende 
dybblaa  Blomster,  som  det  vilde  være  umuligt  at  træffe  i  Leret.  I 
dette  som  i  mange  andre  Udkast  gaar  Kunstneren  med  fuldt  Overlæg 
langt  ud  over,  hvad  der  kunde  lade  sig  udføre  i  Ler.  Noget  lig- 
nende gælder  en  farvelagt  Kalkering  i  fuld  Størrelse,  desværre  noget 
ødelagt,  ligeledes  fra  1893. 

Fig.  43  er  væsensforskellig  fra  Størsteparten  af  Bindesbølls  Krukker, 
der  som  Regel  er  prægede  af  en  vis  frodig,  renæssanceagtig  Djerv- 
hed,  bredbugede  og  yppige  som  de  er  i  deres  Form.  Denne  har 
noget  strengere,  næsten  stramt  i  sine  Linier,  er  mere  gotisk  i  Tempe- 
rament, overordentligt  fint  beregnet  i  sin  noget  slanke,  spændstige 
Linievirkning  og  kan  maaske  nærmest  jævnføres  med  Fig.  6,  hvor 
indbyrdes  forskellige  de  end  ellers  er. 

En  Fryd  er  det  ogsaa  her  at  kunne  sammenligne  den  farvelagte 
Tegning  med  selve  Krukken  og  se,  hvor  uendeligt  nær  BindesbøU 
har  været  i  Stand  til  at  naa,  hvad  han  havde  til  Hensigt  ogsaa  for 
Farvens  Vedkommende,  lige  fra  den  lyse,  varme,  gule  Farve  i  Orna- 
mentet til  den  graalig  hvide  Bund,  —  maaske  for  Farvens  Vedkom- 
mende inspireret  fra  en  Stump  af  et  gammelt  Lerfad. 

Fra  Ornamentet  derimod  klinger  noget  af  den  samme  Tone  som 
i  Fadene  Fig.  39 — 40,  maaske  ikke  saa  fuldttonende  og  stærkt,  men 
ligesaa  ejendommeligt  og  mærkeligt. 

I  1897  er  Antallet  af  udførte  Stykker  nede  paa  cg,  og  naar  der 
ingen  Gengivelser  findes  fra  dette  og  det  følgende  Aar,  er  en  af 
Grundene  den,  at  selv  om  der  selvfølgeligt  findes  gode  Stykker,  som 
staar  fuldt  paa  Højde  med  Produktionen  fra  de  foregaaende  Aar, 
fremkommer  der  dog  næppe  mellem  disse  noget  egentlig  nyt. 

Til  Gengæld  vil  der  blandt  Udkast  og  Tegninger  findes  meget  af 
overordentlig  Interesse,  som  i  høj  Grad  er  et  Studium  værd,  og 
som  supplerer  de  udførte  Arbejder  paa  uvurderlig  Maade.  Hertil 
maa  føjes,  at  saa  godt  som  hvert  eneste  Udkast,  selv  de  mindste, 
er  signerede  med  Navn,  Aarstal  og  ofte  Oplysninger  af  anden  Art. 

Medens  de  udførte  Arbejder  ude  fra  Værkstedet  er  færre  efter 
1893,  er  det  omvendte  Tilfældet  med  Udkastene.  Blandt  dem  findes 
maaske  netop  det  bedste  i  Aarene  fra  1894  til  1897 — 98.  De  viser 
en  Virtuositet  i  Behandlingen  af  Pen,  Blyant  og  Pensel,  som  er 
enestaaende,  de  ejer  en  mærkelig  Frodighed  og  Rigdom  paa  Ideer, 
baade  med  Hensyn  til  Form  og  Ornamentik,  som  langt  overskrider, 
hvad  der  kunde  ventes  at  komme  til  Udførelse,  selv  for  BindesbøU 
med  hans  ualmindelige  Arbejdskraft.  De  giver  et  godt  Begreb  om, 
hvor  vidtomspændende  hans  store  Begavelse  var,  og  hvor  uende- 
ligt mange  forskellige  Strenge,  han  formaaede  at  anslaa. 

Fra  1898  er  Antallet  af  optegnede  Stykker  siger  og  skriver  „to", 
men  utænkeligt  er  det  ikke,  at  der  findes  flere  fra  samme  Aar,  som 
kan  skjule  sig  hos  ukendte  Ejere. 

Men  Aaret  fik  stor  Betydning  paa  anden  Maade,  idet  en  samlet 
Udstilling  i  Kunstindustrimuseet  under  Direktør  Pietro  Krohns  Le- 
delse viste,  hvilket  forbavsende  rigt  og  stort  Arbejde  Bindesbøll  nu 
havde  at  se  tilbage  paa  i  det  Tidsrum,  der  var  forløbet  fra  den  for- 
holdsvis beskedne  Fremtræden  paa  Dekorationsforeningens  Udstil- 
ling i  1888,  og  sikkert  gav  Anledning  til  den  store  Andel,  Bindesbøll 
fik  i  Danmarks  Deltagelse  paa  Verdensudstillingen  i  Paris  1900  og 
derigennem  i  dennes  smukke  Resultat. 

Forøvrigt  kan  der  i  denne  Forbindelse  være  Anledning  til  at 
nævne  de  forholdsvis  faa  Gange,  Bindesbøll  udstillede  offentligt. 

Efter  Udstillingen  1888  første  Gang  i  1892  paa  Charlottenborg  med 
5  dekorative  Krukker.  1 1893  paa  Martsudstillingen  hos  Kunsthandler 
V.  Kleis ,  Vesterbrogade ,  med  6  Krukker  og  5  Fade.  Det  følgende 
Aar  sammesteds  12  Fade.  I  Efteraaret  1895  i  Kunstforeningen  en 
Række  farvelagte  Tegninger  og  Udkast,  hvoraf  Hovedbestanddelen 
var  15  farvelagte  Tegninger  til  Fade  samt  de  store  Krukketegninger 
i  sort  og  hvidt  (Fig.  32 — 35),  alle  tilhørende  Direktør  Karl  Madsen. 
Dernæst  kommer  den  allerede  nævnte  samlede  Udstilling  i  Kunst- 
industrimuseet, hans  Deltagelse  i  Verdensudstillingen  1900  og  ende- 
lig igen  en  Udstilling  i  Kunstforeningen  i  December  1907,  hvor  man, 
gennem  et  snævrere  Udvalg  fra  alle  de  mange  forskellige,  vidtstrakte 
Grene  af  hans  Virksomhed,  kunde  danne  sig  en  Forestilling  om, 
hvad  hans  store,  omfattende  Arbejde  betød. 

Igen  i  1899  blusser  Arbejdet  op  ude  i  Valby  og  kan  blandt  andre 
paavise  et  saa  ypperligt  Resultat  som  den  store  Krukke,  Fig.  44,  som 
har  meget  tilfælles  med  Krukkerne  i  sort  og  hvidt  fra  1893.  Den  er 
i  ingen  Henseende  ringere;  alene  den  Maade,  hvorpaa  Bundfladen 
er  behandlet,  viser  dette.  En  ren  fysisk  Kraft  skal  der  til  for  i  Løbet 
af  en  Formiddag  at  gennemføre  en  saadan  Flade  saa  friskt  og  le- 
vende. Sikkert  er  hele  Ornamentikken  behandlet  paa  een  Dag  og 
Begitningen  den  næste,  efter  at  Krukken  var  tilstrækkeligt  tør  til  at 
suge  Fugtigheden  til  sig. 

Selv  Eifrig,  som  ikke  var  sentimentalt  anlagt,  var  denne  Gang 
som  ofte  før  fuld  af  Beundring  og  Forbavselse  over  Arkitektens  ene- 
staaende  Arbejdsevne  og  glubende  Energi,  og  dog  var  Bindesbøll 
samtidig  stærkt  optaget  af  allehaande  Forberedelser  til  Udstillingen 
i  Paris  igoo. 

Bundfarven  har  i  dette  Stykke  en  varm,  brunlig  Tone,  som  skyldes, 
at  det  sorte  Begitler  kun  dækker  tyndt  over  Lerkærnen,  rimeligvis 
for  at  den  friske  Streg  kan  virke  fuldt  ud  igennem  og  fange  Lys  og 
Skygge.  Derimod  er  de  intenst  hvide  Blade  stærkt  gennemmalede. 

Til  denne  Krukke  findes  en  pragtfuld  Tegning  i  fuld  Størrelse, 
udført  i  Kul  og  dækket  med  en  svag  Farvetone  over  Bundfladen. 
Den  er  signeret  2gde  August  1897,  dog  er  Aarstallet  vanskeligt  at 
tyde.  Desuden  gaar  et  Udkast,  noget  af  det  fineste  og  smukkeste, 
man  kan  se  for  sine  Øjne,  tilbage  til  1893  og  viser,  hvor  langt  et 
Tidsrum  der  kan  være  fra  den  første  Inspiration  til  det  endelige 
Resultat,  og  samtidig,  hvor  uforandret  Bindesbøll  har  bevaret  den 
oprindelige  Ide. 


En  anden  Krukke  fra  samme  Aar,  Fig.  45,  danner  en  mærkelig 
Modsætning  til  den  foregaaende.  Den  er  overordentligt  yndefuld  og 
sart  i  sin  Linie  virkning,  et  ikke  almindeligt  Kendetegn  for  Bindes- 
bølls  Krukker.  Man  fristes  til  at  henføre  den  til  „Hunkønnet",  en 
Betegnelse,  Bindesbøll  ofte  anvendte  om  det  saakaldte  „svage  Køn". 
Desværre  er  der  noget  væsentligt,  som  her  glipper  for  Drejerens 
Haand,  idet  han  ikke  har  magtet  den  fine,  rytmiske  Bølgelinie,  der 
gaar  op  gennem  Krukken,  og  som  i  den  farvelagte  Tegning  gør  sig 
saa  virkningsfuldt  gældende  og  er  saa  afgørende  for  Arbejdets  Ka- 
rakter. 

Igen  er  der  Grund  til  at  beklage,  at  dette  Stykke  ikke  er  udført  i 
Porcelæn.  Naar  man  ser  paa  Tegningen,  er  man  ikke  i  Tvivl  om, 
at  den  vilde  have  egnet  sig  glimrende  hertil. 

Fig.  46  er  et  Fad,  der  vil  være  kendt  fra  Kunstindustrimuseet. 
Det  er  bemærkelsesværdigt  alene  af  den  Grund,  at  det  er  et  af  de 
meget  faa  Stykker,  Museet  selv  har  erhvervet  sig,  men  desuden 
har  det  mange  andre  fortrinlige  Egenskaber,  Det  virker  saaledes 
overordentligt  smukt  og  harmonisk  i  Farven.  Bladornamenterne  og 
de  to  Rosetter  adskiller  sig  ved  en  delikat,  gul  Farve  fra  den  hvide 
Bund,  medens  den  øvrige  Ornamentik,  der  griber  saa  fortræffeligt 
ind  paa  de  rette  Steder,  er  glansfuldt  sort,  kraftigt  virkende  uden  i 
mindste  Maade  at  blive  for  haard  eller  brutal. 

Motivet  i  Ornamentikken  er  beslægtet  med  det  allerede  omtalte 
Fad  fra  1895,  gengivet  i  Fig.  41,  og  gaar  igennem  en  lang  Periode, 
anvendt  paa  mange  Omraader,  saaledes  i  Broderier  for  at  nævne 
et  enkelt  Eksempel.  Senere,  efter  at  Bindesbøll  er  hørt  op  med 
sine  keramiske  Arbejder,  kommer  det  frem  igen  i  Sølvarbejderne 
og  spiller  i  dette  Materiale  en  vigtig  og  fremtrædende  Rolle. 

Som  det  vil  ses  af  Fig.  46  og  følgende  Gengivelser,  er  Fadene 
igen  kommet  til  at  indtage  en  dominerende  Rolle,  og  selv  om  disse 
findes  jævnt  fordelt  paa  de  20  Aar,  Bindesbøll  beskæftiger  sig  med 
keramiske  Arbejder,  er  det  fristende  at  skelne  mellem  tre  Hovedgrupper. 

Den  første  er  omkring  1884  med  størst  Produktion  i  dette  Aar. 
Tegninger  fra  denne  tidligere  Periode  har  ingen  større  Betydning; 
hvad  der  findes  er  ikke  signeret,  de  fleste  er  sikkert  gaaet  til  Grunde 
ved  at  blive  liggende  ude  paa  Værkstedet  i  Utterslev. 

Den  næste  Gruppe  omkring  1893  er  derimod  meget  interessant 
alene  derved,  at  de  færdige  Arbejder  støttes  ved  en  Række  farve- 
lagte Tegninger,  som  giver  et  interessant  og  fyldigt  Indblik  i  Bin- 
desbølls  Frodighed  og  Fantasi  fra  disse  bevægede  Aar.  Det  er 
Kunstmuseets  Direktør,  Hr.  Karl  Madsen,  der  er  saa  heldig  at  eje 
ikke  mindre  end  15  Tegninger  i  samme  Størrelse  som  de  udførte 
Fade.  De  danner  en  Frise  oppe  under  Loftet  i  Direktørens  Kontor 
paa  Kunstmuseet  og  afgiver  her  en  ypperlig  Dekoration,  og  deres 
ejendommelige  Egenskaber  kommer  til  fuld  Udfoldelse  i  dette  ret 
store  Rum.   Bindesbølls  Arbejder  af  denne  Art  stiller  nemlig  store 

Fordringer.  Det  er  ikke  hans  Sag  at  harmonisere  med  Omgivelserne 
eller  at  glide  stilfærdigt  ind  i  et  smagfuldt  Dagligstueinteriør,  tvært- 
imod —  som  han  selv  ofte  kunde  virke  velgørende  ved  at  sprede 
den  lumre,  døsige,  dagligdags  Kammertone  med  en  kraftig  og  saftig 
Bemærkning,  har  hans  Arbejder  en  lignende,  befriende  Virkning. 

Medens  saa  vidt  vides  kun  fire  af  disse  farvelagte  Tegninger  fra 
1893  er  signerede,  uden  Angivelse  af  Maaned  og  Dato,  bliver  Stoffet 
fra  den  sdie  Periode  omkring  1900  mere  veltalende,  idet  der  fra 
Marts  1899  findes  fem,  fra  November  ikke  mindre  end  fjorten  farvelagte 
Tegninger,  deraf  fire  signerede  5  November.  Til  elleve  af  disse 
Tegninger  findes  Udkast  i  c.  en  Fjerdedels  Størrelse,  omhyggeligt 
kvadrerede  for  at  kunne  sættes  op  i  større  Format.  Af  de  store 
Tegninger  er  nogle  udførte  i  Blyant  eller  Kul,  andre  i  Tusch  og 
adskillige  i  stærke  rene  Farver,  fremherskende  rødt,  gult,  blaat,  sort. 

Endnu  et  Fad  fra  1899,  gengivet  i  Fig.  48,  maa  omtales.  Det  har 
mange  andre  gode  Egenskaber,  men  fanger  særligt  Øjet  ved  sine 
skarpe,  haarde  Zigzaglinier,  der  saa  at  sige  bryder  den  øvrige  Del 
af  Ornamentikken  paa  en  ejendommelig  Maade,  ligesom  i  et  Or- 
kester Klangen  af  Blæserne  kan  danne  en  Kontrastvirkning  til  de 
andre  Instrumenter. 

Oprindeligt  skriver  Motivet  sig  fra  et  af  de  fortrinlige  Bind,  som 
blev  komponerede  til  „Troldtøj"  af  Jerndorff  og  BindesbøU  i  For- 
ening. Jerndorff  var  i  dette  Tilfælde  den  idégivende,  medens  Bin- 
desbøU gav  Ideen  Form. 

u 


Fra  1900  er  der  optegnet  35  Stykker,  hvoraf  de  seks  er  Fade.  De 
øvrige  Arbejder  er  mest  grøntglacerede  Krukker,  Askebægre  og  lig- 

nende,  nemme  at  faa  fra  Haanden,  saa  enkle  og  simple  som  de  er 
i  hele  deres  fordringsløse  Fremtræden.  For  en  enkelt  Gangs  Skyld 
Arbejder,  der  vilde  egne  sig  til  Masseproduktion,  hvad  der  heldig- 
vis ikke  blev  Tale  om.  Den  Fig.  49  gengivne  Krukke  er  en  af 
de  bedste  Typer  paa  disse  mindre  Arbejder,  Her  virker  i  bogstave- 
lig Forstand  Indtrykket  af  Bindesbølls  kraftige  Pege-  eller  Tommel- 
finger velgørende  i  de  nedadløbende  Zigzaglinier,  der  kraftigt  bryder 
Formen  og  samtidig  giver  en  rig  Reliefvirkning, 

y 

I  1901  stiger  Antallet  af  Fade  til  fjorten  Stykker,  eller  omtrent  Halv- 
delen af  Aarets  keramiske  Produktion,  De  andre  fjorten  Stkr.  var  grønt- 
glacerede  Krukker,  hørende  til  samme  Typer  som  de  foregaaende 
Aars,    (En  af  disse  Former  findes  gengivet  i  Fig,  53), 

Disse  Arbejder  blev  udelukkende  anvendt  som  Gaver.  Bindesbøll 
var  rundhaandet  som  faa,  havde  rimeligvis  i  de  forløbne  Aar  givet 
Løfter  til  mange  og  glemte  aldrig  et  givet  Løfte.  Uden  Overdrivelse 
kan  det  siges,  at  Bindesbøll  har  foræret  over  Halvdelen  af  sin  ke- 
ramiske Produktion  (det  samlede  Antal  beløber  sig  til  omkring 
500  Stkr.)  bort  til  gode  Venner  og  bekendte.  Han  spandt  ikke  Silke 
ved  sit  Arbejde,  selv  om  han  fik  enkelte  Stykker  godt  betalt.  Ved 
Siden  af  de  Priser,  der  nu  regnes  med,  bliver  det  højst  beskedne 
Summer,  næppe  større,  end  at  de  dækkede  Udgifterne  ude  i  Valby. 
Disse  var  ikke  helt  smaa,  thi  naar  det  gjaldt  om  at  betale  andre, 
saa  han  stort  paa  Forholdene. 

Opnaaede  Bindesbøll  ikke  selv  noget  nævneværdigt  for  sine  Ar- 
bejder, stod  det  ham  dog  klart,  at  disse  engang  i  Tiden  vilde  komme 
op  i  betydelige  Priser.  Dette  har  allerede  vist  sig  at  blive  Tilfæl- 
det; thi  medens  et  af  hans  gode  Fade  fra  1893  kort  efter  hans  Død 
var  udbudt  til  Salg  for  35  Kr.,  staar  nu  10  Aar  senere  to  af  hans 
Fade  i  grøn  Glasur  ligeledes  fra  1893  til  en  Pris  af  500  Kr.  Stykket 
hos  en  af  vore  kendte  Kunsthandlere. 

Fig.  50  til  52  er  gode  Eksempler  paa  de  Fade,  dette  Aar  var  saa 
rigt  paa.  For  øvrigt  havde  Bindesbøll  fra  Aar  1900  at  regne  Hjælp 
til  Udførelsen  af  disse  Arbejder,  noget  der  havde  været  utænkeligt 
tidligere;  men  med  den  faste  og  klare  Form,  Bindesbøll  var  naaet 
op  til,  lod  det  sig  bedre  gøre,  og  Resultatet  blev  i  mange  Tilfælde 
til  hans  udelte  Tilfredshed. 

En  Hovedgrund  til,  at  han  saaledes  tog  Hjælp  til  Arbejdet, 
var  sikkert,  at  det  morede  ham  at  have  Selskab.  Dette  angav 
han  i  alt  Fald  selv  som  Grund,  men  maaske  var  det  ogsaa,  fordi 
det  havde  opdragende  Betydning  for  den,  der  hjalp  ham;  thi  Bin- 
desbøll kunde  selv  med  Lethed  have  overkommet  det  tredobbelte 
Arbejde.  Arbejdet  blev  betroet  til  den,  der  skriver  disse  Linier,  og 
det  blev  af  ham  betragtet  som  den  højst  tænkelige  Gunstbevisning 
og  som  et  Æreshverv. 

Arbejdet  gik  for  sig  paa  den  Maade,  at  der  blev  taget  en  Kal- 
kering efter  Tegningen,  denne  blev  lagt  over  det  vaade  Lerfad  og 
Konturlinien  gaaet  let  igennem  med  en  Modellerpind.  Saa  blev 
Kalkeringen  fjernet,  og  de  svagt  indridsede  Linier  blev  derpaa  gaaet 
efter  i  selve  Leret  med  en  kraftig,  dyb  Streg.  Bindesbøll  tilsaa  Ar- 
bejdet og  rettede  Stregbehandlingen.  Naar  Fadet  var  tilstrækkeligt 
tørt  til  at  modtage  Begitning,  blev  denne  malet  paa  med  de  vifte- 
formede Pensler. 

Efter  endt  Arbejde,  der  for  BindesbøUs  Vedkommende  ofte  ind- 
skrænkede sig  til  c.  fem  Min.,  blev  der  gerne  drukket  en  Formiddags- 
bajer  sammen  med  Eifrig,  og  Frokosten  indtoges  derefter  inde  paa 
Vesterbrogade  Nr.  31  i  BindesbøUs  Hjem,  hvor  „Gamle  Ane",  et  af 
de  elskeligste  Mennesker  under  Solen,  altid  sørgede  for  at  give  Bor- 
det et  festligt  og  hyggeligt  Præg,  og  hvor  de  mindste  Smaating, 
Snapsen  ikke  at  forglemme,  var  behandlet  med  største  Omhu. 

o 

To  andre  Fade,  udførte  paa  den  ovenfor  beskrevne  Maade,  er  gen- 
givne Fig.  54 — 55.  I  det  første  af  disse  er  Ornamentikken  sort  med 
Undtagelse  af  de  tre  morsomme,  gule  Firkanter,  der  ligesom  hjælper 
til  at  fange  Øjet.  Det  andet  med  røde  Ornamenter  og  blaa  Blomster 
er  lyst  og  livligt  i  hele  sin  Virkning. 

Til  førstnævnte  er  den  farvelagte  Tegning  signeret  TB  5  April 
igoi.  Den  hører  sammen  med  fem  andre,  der  alle  skriver  sig  fra  den 
samme  Dag,  der  saaledes  maa  siges  at  have  været  vel  anvendt. 
Endvidere  findes  fra  samme  Aar  tre  ikke  signerede  Tegninger, 
hvoraf  de  to  er  daterede  7de  November,  og  desuden  tre  fra  Oktober. 

Krukken  afbildet  Fig.  56  med  blaa  Ornamenter  paa  hvid  Bund  er 
delikat  i  Farve  og  Overflade  paa  en  Maade,  som  kun  Begitleret 
kan  være  det.  Den  er  som  Fadene  et  Resultat  af  Samarbejde,  dog 

har  Bindesbøll  her  selv  tegnet  Ornamentikken  op  i  Leret,  hvilket 
kan  ses  af  det  pulserende  Liv,  der  er  i  Stregen;  thi  ingen  anden 
kunde  gøre  det  paa  den  Maade. 

Paa  en  Krukke  var  det  selvfølgeligt  sværere  at  arbejde  med  Kal- 
kering; denne  lod  sig  vanskeligt  føje  efter  Krukkens  Form  paa  samme 
sikre  Maade,  som  naar  den  var  lagt  over  et  Fads  jævne  Flade.  I 
enkelte  Tilfælde  lykkedes  det  dog  til  Bindesbølls  udelte  Tilfredshed, 
hvad  der  betød  meget;  thi  han  stillede  ikke  smaa  Fordringer  til  Ar- 
bejdsevne og  Udførelse. 

V 


Fig-  57>  vistnok  fra  igoi,  hører  til  de  usignerede  Arbejder  og  kan 
derfor  vanskeligt  med  fuld  Sikkerhed  anbringes  paa  rette  Plads. 
Meget  forkert  er  det  dog  næppe  at  sætte  Krukken  til  dette  Aar.  I 
Farve  og  Behandlingsmaade  minder  den  om  den  udmærkede  Gruppe 
fra  1892  (se  Fig.  23)  uden  dog  at  virke  saa  oprindeligt  og  voldsomt: 
„Stormen  har  lagt  sig."  — 

For  øvrigt  findes  omkring  76  ikke  signerede  Arbejder  i  Løbet 
af  20  Aar.  Af  dem  kan  de  fleste  bestemmes  til  Perioden  igoo — 03. 
Det  er  ikke  et  særligt  overvældende  Antal,  naar  man  ser  hen  til, 
at  de  fleste  af  disse,  alene  gennem  Udkast  og  Tegninger,  er  nemme 
at  henføre  til  den  Tid,  da  de  er  kommet  til  Verden.  (Bestemte 
paa  denne  Maade  er  Fadene  gengivne  Fig.  29  og  Fig.  40). 


Aaret  1902  bliver  det  sidste  for  Fadenes  Vedkommende.  Teg- 
ningen til  det  Fig.  58  gengivne  Fad  er  fra  det  foregaaende  Aar;  der 
var  jo  ogsaa  et  righoldigt  Stof  at  øse  af.  Medens  Antallet  af  Fade 
er  gaaet  stærkt  ned  og  indskrænker  sig  til  4,  spiller  Krukkerne  til 
Gengæld  en  større  Rolle. 

Der  fremkommer  et  saa  betydeligt  Stykke  (udført  i  2  Eksemplarer) 
som  det  her  i  Fig.  59  gengivne,  et  synligt  Bevis  paa,  at  der  ikke 
var  ringeste  Spor  af  Afslappelse,  Træthed  eller  vanemæssig  Rutine. 
Stregføringen  staar  ligesaa  kraftig  og  lyslevende  som  i  Arbejderne 
fra  Perioden  1891 — 93,  men  Bindesbøll  tog  ogsaa  fat  med  uformind- 
sket og  glødende  Energi. 


Krukken,  Fig.  60,  er  noget  i  Retning  af  en  Slutsten  paa  Bindes- 
bølls  keramiske  Produktion,  tæt,  fast  og  undersætsig  som  den  er  i 
sin  Form.  Den  findes  i  flere  Eksemplarer,  varieret  i  Farve  gennem 
den  fra  Krukkens  Overdel  nedadløbende  Glasur. 

Udkasttegningen,  udført  i  Tusch,  og  Arbejdstegningen  er  begge 
signerede  6te  Januar  1903.  For  øvrigt  er  der  fra  dette  Aar  ikke  faa 
nye  Tegninger  til  Krukker,  og  Arbejdernes  Antal  beløber  sig  til  21 
Stykker,  en  ret  betydelig  Produktion  i  Betragtning  af  de  nye  Former. 

Som  det  vil  ses  af  Gengivelsen,  ser  Krukken  ud  til  at  være  ret 
livsglad  og  i  sin  bedste  Alder.  Alligevel  sporedes  gennem  Bindes- 
bølls  Udtalelser  i  Begyndelsen  af  1904,  at  han  var  træt  af  Arbejdet 
ude  i  Valby.  I  alt  Fald  tilfredsstillede  det  ham  ikke  mere,  vanske- 
ligt som  det  var  gennem  den  primitive  Teknik  at  komme  videre 
ad  andre  Veje  end  de  allerede  betraadte.  Og  hvor  gode  Resul- 
tater der  end  stadig  kunde  opnaas,  var  det  langt  fra  tilstrækkeligt 
for  BindesbøUs  stærke  Higen  imod  nye  Højder.  Der  var  jo  endnu 
trods  den  forholdsvis  ældre  Alder,  i  hvilken  saa  mange  andre  Kunst- 
nere kun  ser  sig  tilbage  og  indretter  sig  et  net  Levebrød  paa  alle- 
rede indvundne  Evner,  noget  ganske  mærkeligt  ungdommeligt  og 
spændstigt  over  Bindesbøll,  Egenskaber,  som  han  vedblev  at  be- 
vare. Det  var  derfor  ikke  saa  underligt  og  i  god  Overensstem- 
melse med  hans  mærkelige  Naturel,  at  han  ganske  pludselig  lode 
Novbr.  1904  greb  en  ydre  Anledning  til  at  bryde  brat  af  og  ikke 
mere  kom  til  Valby. 

Et  rigt  og  betydningsfuldt  Arbejde  var  afsluttet,  ikke  alene  for 
ham  selv,  men  for  dansk  Kunstindustri  i  sin  Helhed.  Karl  Madsen 
skriver  rammende  efter  hans  Død  i  1908 

„Han  skabte  en  ny  og  bedre  Keramik." 

Udkast  til  Fade  fra  Th.  Bindesbølls  Studiesamling  i  Akdra.  Bibliotek. 

De  to  Gengivelser  af  Bindesbølls  Arbejdsværelse  samt  Værkste- 
det ude  i  Valby  med  en  kortfattet  Beskrivelse  kan  maaske  bidrage 
til  at  gøre  Forstaaelsen  af  hans  keramiske  Arbejder  mere  intim  og 
levende. 

Bindesbølls  Tegnestue  var  et  almindeligt  trefags  Værelse  i  Ejen- 
dommen Vesterbrogade  31  —  2  Sal.  Hvad  der  gjorde  dette  til  noget 
ganske  for  sig  selv,  var  den  Sikkerhed  og  Smag,  hvormed  alt  var 
anbragt  i  Rummet.  Samtidig  med,  at  det  var  vel  udnyttet  og  har- 
monisk til  de  mindste  Enkeltheder,  var  det  helt  igennem  kendeteg- 
nende for  og  præget  af  Bindesbølls  Arbejde  og  stærke  Personlighed. 

Selv  indtog  han  sædvanligvis  sin  Yndlingsplads  i  Hjørnet  af  Sofaen 
(se  Gengivelsen),  det  Sted,  hvorfra  Størsteparten  af  de  mange  ypper- 
lige Udkast  saa  Dagens  Lys,  oftest  i  Øjeblikke,  naar  han  var  ene; 
men  selv  naar  der  var  andre  til  Stede,  kunde  en  Tanke  pludselig 
inspirere  ham  for  at  blive  tegnet  ned  med  det  samme. 


s* 


35 


De  større  Arbejdstegninger,  beregnede  paa  selve  Arbejdet  ude  i 
Valby,  kom  i  Reglen  til  Udførelse  paa  et  af  Tegnebordene  (det  ene 
Hjørne  af  et  af  disse  ses  til  højre  i  Gengivelsen),  der  som  saa  meget  af, 
hvad  der  fandtes  i  Stuen,  havde  tilhørt  Bindesbølls  Fader. 

Der  er  sikkert  ingen,  der  har  været  en  hyppig  Gæst  i  Bindes- 
bølls Hjem,  som  ikke  bevarer  et  levende  og  uudsletteligt  Indtryk 
af  den  ejendommelige  Stemning,  der  altid  slog  en  i  Møde  fra  dette 
Rum;  ikke  at  tale  om  Indtrykket  af  selve  den  kraftige  Skikkelse, 
der  ikke  alene  gav  Rummet  Liv  og  Indhold,  men  som  ogsaa  gen- 
nem sin  mægtige  Energi  virkede  impulsivt  og  inspirerende  paa  sine 
Omgivelser. 


Hvor  uendeligt  forskelligt  Værkstedet  i  Valby  end  var  fra  Bindes- 
bølls Tegnestue  inde  paa  Vesterbro,  bliver  der  dog  gennem  Arbej- 
det en  intim  Forbindelse  mellem  disse  to  Rum,  og  Bindesbøll  be- 
fandt sig  begge  Steder  i  sit  rette  Element. 

Valby  havde  endnu  i  Slutningen  af  goerne  noget  af  Landsbyens 
Præg  over  sig  i  god,  gammeldags  Forstand.  Langgade  var  ikke 
saa  bebygget  som  nu,  hvor  kun  Villaerne  over  for  Søndermarken 
og  den  gamle  Gartnerhave  paa  samme  Side  som  denne  bryder 
Ensformigheden  af  kedelige  Beboelseshuse  af  den  sædvanlige  Art. 
Den  Gang  eksisterede  de  forfaldne  Levninger  af  det  gamle  Valhøj, 
endnu  smukt  i  sin  ødelagte  Skikkelse. 

Vandringen  herop  fra  „Sorte  Hest"  gennem  „Rahbeks  Allé"  videre 
forbi  Søndermarken  var  helt  landlig,  og  ofte  drejede  Bindesbøll  om 
ad  „Gamle  Jernbanevej",  foretrækkende  denne  fremfor  den  mere 
bebyggede  Del  af  Langgade.  Tæt  ved  Kroen  med  den  store  Have, 
Sprøjtehuset  og  Asketræet,  der  var  omgivet  af  en  Kreds  af  store 
Sten,  laa  Lervarefabrikken.    Medens  Kro  og  alle  de  andre  Herlig- 


36 


heder  er  forsvundne,  eksisterer  Fabrikken  stadigt,  endnu  benyttet  af 
Kunstnere,  som  beskæftiger  sig  med  keramiske  Arbejder. 

Selve  Fabriksbygningen  bestaar  af  tre  store,  over  hinanden  be- 
liggende, udelte  Rum. 

I  det  underste  findes  tre  paa  Rad  sammenbyggede  Ovne,  hvis 
Overdele  rager  op  gennem  det  ovenover  beliggende  Rum  og  af- 
giver Varme  til  dette;  her  er  det  nordøstre  Hjørne  optaget  af  Gla- 
serstuen,  medens  den  øvrige  Del  benyttes  til  Tørrerum  for  de  drejede 
og  færdigt  glaserede  Varer,  inden  disse  gaar  i  Ovnen.  I  det  øverste 
Rum  findes  Drejerstuen. 

I  Glaserstuen  havde  Bindesbøll  sin  Tumleplads,  og  af  Gengivelsen 
faar  man  et  tydeligt  Billede  af  Værkstedets  ligefremme  og  primitive 
Karakter.  Pladsen,  hvor  Bindesbøll  arbejdede,  gør  sig  bemærket 
ved  Taburetten  og  Krukken,  som  er  anbragt  paa  Skiven. 

Paa  Bagvæggen  under  Hylden  mellem  Knægtene,  som  bærer 
denne,  blev  de  sammenrullede  Arbejdstegninger  anbragt  efter  Bru- 
gen og  førte  her  en  ret  upaaagtet  Tilværelse.  Medens  adskillige 
sikkert  i  Aarenes  Løb  forsvandt  og  gik  til  Grunde,  var  der  efter 
BindesbøUs  Død  en  anselig  Række  tilbage;  disse  blev  renset  for 
mange  Aars  Lag  af  Støv  og  reddet  for  Efterverdenen. 

I  Forgrunden  havde  Eifrig  sin  Plads,  enten  beskæftiget  med  Regn- 
skaber eller  med  at  glasere.  Han  stod  da  tæt  ved  Siden  af  det  ene 
af  de  to  store  Glasurfade,  som  ses  til  venstre  i  Billedet.  Som 
Navnet  viser,  var  han  af  tysk  Oprindelse,  fornøjelig,  slagfærdig,  med 
et  velgørende  Lune,  altid  morsom  at  høre  paa  med  det  udprægede 
gebrokne  Sprog,  han  førte.  Bindesbøll  satte  overordentlig  Pris  paa 
ham,  ogsaa  fordi  han  fra  første  Begyndelse  ude  hos  Wallmann 
havde  været  den  hjælpende  og  vejledende  i  tekniske  Spørgsmaal. 

Samtalen  imellem  dem  gik  som  Regel  livligt;  de  kunde  overbyde 
hinanden  i  at  fortælle  Historier,  som  ikke  lader  sig  genfortælle  selv 
i  stærkt  bearbejdet  Form.  Til  andre  Tider,  naar  Bindesbøll  var 
oppe  i  de  forcerede  Tempoer,  var  der  en  dyb  Tavshed,  som  det 
ikke  var  raadeligt  at  bryde,  og  det  kunde  godt  tage  Vejret  fra  den, 
som  kom  op  og  fandt  ham  paa  Kogepunktet.  Det  blev  uvilkaar- 
ligt  med  tilbageholdt  Aandedræt,  man  iagttog  Arbejdet. 

Dette  sluttede  gerne  med  en  Bajer,  altid  „gamle  Carlsberg",  lige- 

som  Bindesbøll  heller  ikke  var  kneben  med  at  give  en  Omgang 
oppe  paa  Drejerstuen.  Han  var  elsket  af  alle  Folkene  og  forstod 
i  en  mærkelig  Grad  at  gaa  ind  paa  deres  Tankegang  og  at  faa 
lokket  de  morsomme  Sider  frem  hos  dem.  Han  blev  saaledes  et 
Lyspunkt  for  dem  i  deres  ellers  ret  monotone  og  slidsomme  Til- 
værelse, uden  at  han  satte  noget  til  af  den  Respekt,  som  de  i  saa 
høj  Grad  nærede  for  „Arkitekten". 

Thi  samtidig  med  Hengivenheden  var  Respekten  stor,  baade  hos 
Eifrig,  Arbejderne  og  den,  der  hjalp  ham.  Han  lagde  heller  ikke 
Fingrene  imellem,  naar  noget  ved  Arbejdet  mishagede  ham.  Han 
holdt,  hvad  han  i  Følge  sin  Begavelse  havde  Ret  til,  meget  af  at 
være  eneherskende  og  have  fri  Bane;  han  sendte  ikke  altid  de  ven- 
ligste Øjne  til  smaa  Begavelser,  som  gerne  vilde  være  med  i  Legen. 

Undertegnede  vakte  saaledes  hans  Mishag  i  1893  og  blev  gen- 
nem Eifrig  hældt  ud  efter  alle  Kunstens  Regler  og  tvungen  til  at 
arbejde  i  Landflygtighed  i  to  Aar  ude  i  Utterslev.  Herefter  fulgte 
et  forsigtigt  Tilbagetog  til  Valby,  trods  Eifrigs  store  Betænkelig- 
heder ved,  hvad  „Arkitekten"  vilde  sige.  Det  lykkedes  dog  ikke 
alene  at  faa  Fodfæste,  men  fuldt  at  blive  taget  til  Naade  af  „Bølle", 
blandt  Vennerne  den  almindelige  Betegnelse  for  Bindesbøll. 

Det  skal  her  ikke  glemmes,  at  hvor  streng  og  ubarmhjertig  i 
sine  Udtalelser  Bindesbøll  end  kunde  være,  var  der  ingen,  der  glæ- 
dede sig  mere  end  netop  han,  naar  han  kunde  spore  blot  et  Glimt 
af  Evner. 

Fabrikken  var  først  og  fremmest  et  Værksted  med  hele  den 
gammeldags  Charme,  som  ligger  i  Ordet,  og  dette  var  sikkert  en 
af  Grundene  til,  at  Bindesbøll  befandt  sig  saa  vel  derude.  Det 
kaldte  en  bestemt  Side  frem  i  hans  mangesidede  Temperament, 
og  hertil  kom,  at  Eifrig  var  en  Mester  i  Ordets  bedste  Betydning 
og  som  faa  forstod  sit  Haandværk  helt  igennem. 

I  disse  Omgivelser  saa  Bindesbølls  Arbejder  Dagens  Lys  —  her 
havde  han  til  Raadighed  et  Materiale,  som  vanskeligt  kunde  være 
bedre,  et  Materiale  som  han  ikke  alene  forstod  at  værdsætte,  men 
tillige  at  bruge,  som  ingen  anden  før  eller  senere. 

Med  al  Respekt  for  de  udmærkede  Stykker,  Fortidens  Pottemagere 
har  skabt,  er  der  ingen,  der  som  han  har  forstaaet  at  anvende 

dette  ligefremme  og  simple  Materiale,  Først  han  magtede  ved  sine 
rige,  skabende  Evner  at  hæve  det  op  til  den  højeste  Grad  af  Fuld- 
kommenhed. 


7Sc 


 ^  1  P^u,   ^^j^-  yfe^f'/  ,  r  /  ' 


Th.  Bindesbølls  haandskrevne  Katalog 

Den,  der  skriver  dette,  føler  en  ret  naturlig  Trang  til  at  slutte  med 
en  Redegørelse  for  denne  Bogs  Tilblivelse. 

BindesbøU  følte  allerede  i  Aarene  1892 — 93  det  gavnlige  i  at  være 
i  Besiddelse  af  en  Fortegnelse  over,  hvad  han  havde  udført  af  Kruk- 
ker og  Fade,  samt  hvor  disse  var  havnede. 

Dette  resulterede  i  et  haandskrevet  Katalog,  som  blev  fortsat  ind- 
til 1904.  Kataloget,  hvoraf  første  og  sidste  Side  er  gengivet  her, 
findes  paa  Akademiet.  Det  danner  tilligemed  en  Samling  paa 
omtrent  300  Udkast,  som  BindesbøU  ordnede  det  sidste  Aar,  han 
levede,  indeholdende  Oplysninger  om  Ejere,  Aarstal  m.  m.,  et  uund- 
værligt Materiale  for  den,  der  føler  Trang  til  et  intimt  Studium  af 
hans  Virksomhed  paa  dette  Omraade. 

Efter  BindesbøUs  Død  følte  jeg,  der  gennem  en  længere  Aarrække 
havde  fulgt  hans  Arbejde  paa  nærmere  Hold,  det  som  en  uafvise- 
lig og  kær  Pligt  at  søge  disse  Oplysninger  supplerede  med  et  mere 
omfattende  Materiale. 

Derfor  blev  der  paa  Grundlag  af  de  i  det  nævnte  Katalog  givne 
Meddelelser  om  Ejere  af  BindesbøUs  Arbejder  i  Oktober  igo8  ud- 
sendt en  Opfordring  til  disse  om  at  sende  Oplysninger  angaaende 
de  dem  tilhørende  keramiske  Arbejder  af  BindesbøU,  helst  ledsagede 
af  Fotografi. 

Der  er  al  god  Grund  til  at  være  yderst  taknemmelig  for  den  Be- 
redvillighed, hvormed  Henvendelsen  blev  fulgt,  idet  ikke  mindre 
end  200  Ejere  indsendte  Svar  med  Redegørelse  for  Signaturer, 
Aarstal  og  lignende  til  ca.  500  keramiske  Arbejder,  ligesom  der  af 
Fotografier  blev  modtaget  270  (Prøver  af  disse  findes  indsat  i 
Teksten). 

Det  indsendte  Stof  blev  ordnet  af  mig  i  Løbet  af  den  kommende 
Vinter  og  overdraget  BindesbøUs  to  Søstre.  Derimod  var  Tanken 
om  paa  Grundlag  af  det  indsamlede  Materiale  at  faa  udgivet  et 
Værk  om  BindesbøUs  keramiske  Arbejder  endnu  ikke  dukket  op. 
Dertil  var,  hvad  der  foreløbig  forelaa  baade  med  Hensyn  til  Op- 
lysninger og  Billedstof,  for  uensartet. 

Der  kunde  først  blive  Tale  om  noget  saadant,  efter  at  Hr.  Jacob 
Simonsen  paa  eget  Initiativ  havde  tilbudt  sin  værdifulde  Hjælp  og 
stillet  sine  gode  Evner  til  Raadighed.  Tilbudet  medførte,  at  et  for- 
nøjeligt og  interessant  Samarbejde  kom  i  Stand  mellem  ham  og 
mig  den  følgende  Sommer  1909  inde  paa  Kunstindustrimuseets  Ud- 
stilling af  BindesbøUs  efterladte  Arbejder.  Her  blev  det  Udvalg  af 
Krukker  og  Fade,  som  bærer  dette  Værk,  fotograferede,  og  alle 
Tvivlsspørgsmaal  med  Hensyn  til  Signaturer  og  lignende  undersøgt. 

Det  var  en  højst  værdifuld  Forøgelse  af  det  tidligere  indkomne 
Materiale,  og  det  førte  ganske  naturligt  Tanken  hen  paa  Udgivelsen 
af  det  i  alle  Maader  fortrinlige  Billedstof. 

Flere  Henvendelser  om  Understøttelse  til  Realisation  af  denne 
Tanke  førte  imidlertid  ikke  til  noget  Resultat,  og  der  var  den  Gang 
ikke  Tale  om  at  gaa  i  Lag  med  Værket  paa  egen  Risiko.  Sagen 
blev  derfor  stillet  i  Bero,  og  der  blev  intet  videre  foretaget  med 

Undtagelse  af,  at  et  Udvalg  af  Fotografierne,  først  og  fremmest  Hr. 
Jacob  Simonsens,  blev  udstillet  i  Kunstforeningen  i  December  1913. 


Men  Tanken  om  Offentliggørelse  lod  sig  ikke  i  Længden  afvise 
og  dukkede  for  Alvor  frem  igen  i  1916  for  at  blive  betroet  til  en 
nær  Ven,  Guldsmed  Holger  Kyster  i  Kolding,  der  straks  med  Glæde 
gik  med  til  Sagens  Løsning  og  til  at  dele  de  dermed  forbundne 
Udgifter  og  Vanskeligheder.  Med  denne  gode  Støtte  var  Ansvaret 
og  Betænkelighederne  ved  at  gaa  i  Gang  med  Arbejdet  mindsket 
betydeligt,  og  hertil  kom  yderligere,  at  Hr.  Jacob  Simonsen  senere 
sluttede  sig  til  os. 

Derefter  tog  Arbejdet  Fart,  og  de  Bekymringer  for  at  kunne  magte 
Opgaven,  som  jeg  tidligere  havde  næret,  forsvandt  efterhaanden,  i 
alt  Fald  delvis.  De  Tvivl,  der  endnu  er  tilbage,  berører  kun,  hvad 
jeg  selv  har  forsøgt  at  skrive  om  Bindesbøll  og  hans  Gerning, 
et  Arbejde,  som  nødvendigvis  hos  den,  der  er  ganske  uøvet  i 
denne  svære  Kunst,  maa  være  belastet  med  adskillige  Ubehjælp- 
somheder og  Mangler.  Jeg  har  imidlertid  et  Haab  om,  at  det  skrevne 
maa  bæres  oppe  af  den  Begejstring,  Ærbødighed  og  Kærlighed, 
som  jeg  nærer  for  Bindesbøll  og  hans  Arbejde. 

Frederiksberg  6te  April  1918  SVEND  HAMMERSHØI 

GENGIVELSER 

AF 

FADE  OG  KRUKKER 


Fig.  I,  Fad,  tilh.  Frøken  J.  Bindesbøll.  Diameter  28V2  ctm.   Sign.  1883. 


Fig.  2,  Fad,  tilh.  Frøken  J.  Bindesbøll.  Diameter  28  ctm.   Sign.  TB  Maj  1884. 


Fig.  3,  Fad,  tilh.  Kunstmuseets  Direktør,  Hr.  Karl  Madsen.  Diameter  27  ctm. 
Sign.  TB  December  1886.  Farvelagt  Tegning,  sign.  Maj  1886,  tilh.  .„Akademiets 

Bibliotek". 


Fig.  4,  Fad,  tilh.  Hr.  Direktør  Karl  Madsen.  Diameter  27  ctm.  Sign.  TB 

December  1886. 


Fig.  s,  Krukke,  tilh.  Frøken  J.  Bindesbøll.  Højde  47  ctm.  Sign.  TB  Maj  1887. 


Fig.  6,  Krukke,  tilh.  Frøken  J.  Bindesbøll.   Højde  4s'/2  ctm.  Sign.  TB  Oktober 
1887.   Farvelagt  Tegning,  tilh.  Hr.  Direktør  Karl  Madsen. 


Fig.  7,  Krukke  i  Form  af  en  Roe. 
skænket  af  denne  til  „Det  danske 
Sign.  TB. 


Har  tilhørt  Hr.  H.  Chr.  Christensen, 
Kunstindustrimuseum".  Højde  36  ctm. 
AJ.  1887  Nov. 


Fig.  9,  Krukke,  tilh.  Fru  Alma  Christensen.  Højde  20  ctm.    Sign.  TB  1888. 


Fig.  10,  Krukke,  tilh.  Hr.  Direktør  Karl  Madsen.  Højde  42  ctm. 
Sign.  TB  August  1888,  „Dragen", 


Fig.  12,  Krukke,  tilh.  Hr.  Grosserer  J.  Hertz.  Højde  23  ctm.   Sign.  TB  Juni  1890. 


Fig.  13—14,  Fad,  tilh.  Enkefru  J.  Simmelkjær.  Diameter  44  ctm. 
Sign.  „Dragen"  TB  Okt.  1891  (Eifrig). 


Fig.  15,  Alterstage,  tilh.  Hr.  Grosserer  Oscar  Wandel.   Højde  55V2  ctm.  Sign. 
18  TB 91  Valby.   Farvelagt  Tegning,  sign.  TB  Kbhv.  Maj  1891,  tilh.  Hr. 
Amtsforvalter  A.  Wilde,  Randers. 


Fig.  i6,  Krukke,  tilh.  Hr.  Professor  J.  Skovgaard.   Højde  46,5  ctm.   Sign.  TB  1891. 


17,  Fad,  har  tilhørt  Hr.  H.  Chr.  Christensen,  skænket  af  denne  til  „Det  danske 
Kunstindustrimuseum".  Diameter  42  ctm.  Sign.  TB  1891  Valby  „Dragen". 


Fig.  i8,  Fad,  tilh.  Hr.  Professor  J.  Skovgaard    Diameter  41,5  ctm. 
Sign.  TB  Valby  1891. 


Fig.  20,  Krukke,  tilh.  Fru  Alma  Christensen.  Højde  40V2  ctm.  Sign.  TB  i8gi  Valby. 


Fig.  21,  Krukke,  tilh.  Hr.  Direktør  Karl  Madsen.  Højde  sgctm.  Sign.  TB  1891. 


Fig.  22,  Krukke,  tilh.  Hr.  Grosserer  J.  Hertz.   Højde  27  ctm.  Sign.  TB  1891  Eifrig. 


Fig.  23,  Krukke,  tilh.  Frøken  J.  Bindesbøll.  Højde  47  ctm 
Sign.  TB  1892  Eifrig  „Dragen". 


Fig.  24,  Lampefod,  har  tilh.  Hr.  H.  Chr.  Christensen,  skænket  af  denne 
danske  Kunstindustrimuseum".  Højde  40  ctm.  Sign.  TB  „Dragen"  1892 


til  „Det 
Eifrig. 


Fig.  25,  Fad,  tilh.  Hr.  Direktør  Karl  Madsen.  Diameter  44  ctm.  Sign.  TB  Eifrig  1892. 


Fig.  26,  Krukke,  tilh.  Svend  Hammershøi.  Højde  33  ctm. 
Sign.  1893  G.  Ratzel  TB  (Eifrig)  29  Juli. 


Fig.  27,  Jardiniere,  har  tilhørt  Hr.  Overretssagfører  L.Zeuthen,  skænket  af  denne 
til  „Det  danske  Kunstindustrimuseum".  Højde  45  ctm.  Sign.  TB  Eifrig  1893. 
Farvelagt  Arbejdstegning,  sign.  TB  93,  tilh.  Svend  Hammershøi. 
Udkast,  sign.  Maj  92,  tilh.  „Akademiets  Bibliothek". 


Fig.  30,  Krukke,  tilh.  Hr.  Direktør  Karl  Madsen.  Højde  21  ctm.  Sign.  TB  93. 


Fig.  31,  Fad,  tilh.  Hr.  Direktør  Karl  Madsen.  Diameter  43  ctm.  Sign.  TB  1893  Eifrig. 
Farvelagt  Tegning  tilh.  samme. 

Fig.  32,  Krukke,  tilh.  Frøken  J.  Bindesbøll.  Højde  8octm.  Sign.  TB  1893  Eifrig. 
Farvelagt  Tegning,  tilh.  Hr.  Direktør  Karl  Madsen. 


Fig.  33,  Krukke,  tilh.  Frøken  J.  Bindesbøll.  Højde  73  ctm.  Sign.  TB 
Farvelagt  Tegning,  tilh.  Hr.  Direktør  Karl  Madsen. 


Fig.  34,  Krukke,  tilh.  Frøken  J.  Bindesbøll.  Højde  59  ctm.  Sign.  TB  1893  Eifrig. 


Fi&-3S>  Krukke,  har  tilhørt  Frøken  J.  Bindesbøll,  solgt  paa  Malmø-Udstillingen 
1914  til  „Nationalmuseet"  i  Stockholm.  Højde  55  ctm.  Sign.  TB  1893  Eifrig. 


Fig.  36,  Fad,  tilh.  Hr.  Kunsthandler  V.  Kleis.  Diameter  44  ctm.  Sign.  TB  1893  Eifrig. 
Udkast,  sign,  Jan  93,  tilh.  „Akademiets  Bibliotek". 


Fig.  37,  Krukke,  tilh.  Fru  A.  Fischer.    Højde  44  ctm.  Sign.  TB  Eifrig  1894. 


Fig.  38,  Krukke,  tilh.  Hr.  Etatsraad  Wilhelm  Hansen.  Højde  53  ctm. 
Sign.  TB  1894  Eifrig.  Udkast,  tilh.  „Akademiets  Bibliotek". 


Fig.  39,  Krukke,  tilh.  Fru  A.  Fischer.  Højde  45V2  ctm.  Sign.  1895. 


Fig.  40—41,  Fade,  tilh.  Fru  A.  Fischer.  Diameter  43  ctm 
Fig.  40  sign.  1895.    Fig.  41  ikke  sign.  (1895). 
Farvelagte  Tegninger  til  begge  Fade,  sign.  Direktør  Wilhelm  Hansen  og  Hustru 
fra  Thorvald  Bindesbøll  d.  30.  Okt.  1895,  tilh.  Hr.  Etatsraad  Wilhelm  Hansen. 

Fig  43,  Krukke,  tilh.  Hr.  Direktør  Karl  Madsen.  Højde  53  ctm.  Sign.  TB  1896. 
Farvelagt  Tegning,  sign.  TB,  tilh.  samme. 


Fig.  44,  Krukke,  tilh.  Fru  A.  Fischer.  Højde  62V2  ctm.  Sign.  Juni  TB  Eifrig  1899. 
Tegning,  sign.  TB  29de  10  1897,  tilh.  Hr.  Bogbinder  Anker  Kyster. 
Farvelagt  Udkast,  sign.  93,  tilh.  Hr.  Direktør  Karl  Madsens  Studiesamling. 


Fig  45,  Krukke,  tilh.  Hr.  Grosserer  J.  Hertz.  Højde  35  ctm.  Sign.  TB  1899. 
Farvelagt  Tegning,  sign.  TB  December  1899,  tilh.  Hr.  Bogbinder  Anker  Kyster 


; 


Fig.46,  Fad,  tilh.  „Det  danske  Kunstindustrimuseum".  Diameter  45  ctm.  Sign.  TB  1899.. 
To  Tegninger,  deraf  den  ene  farvelagt,  sign.  TB  Marts  99,  tilh.  Svend  Hammershøi 


Fig.  47,  Fad,  tilh.  Fru  A.  Fischer.  Diameter  45  ctm.  Sign.  TB  1899. 
Farvelagt  Tegning,  sign.  TB  5  November  99,  tilh.  Svend  Hammershøi. 

Fig.  48,  Fad,  tilh.  Fru  A.  Fischer.  Diameter  44  ctm.  Sign.  TB  1899. 
Tegning,  sign.  Marts  99,  tilh.  Svend  Hammershøi. 

Fig-SO)  Fad,  tilh.  Hr.  Grosserer  F.  W.  Andersen.  Diameter  45  ctm.  Sign.  TB  1901. 
Farvelagt  Tegning,  tilh.  Fru  A.  Fischer. 

Fig.  SI,  Fad,  tilh.  Frk.  J.  Bindesbøll.  Diameter  44  ctm.  Sign.  TB  1901. 
Farvelagt  Tegning,  sign.  5  April  1901,  tilh.  Svend  Hammershøi. 


Fig.  52,  Fad,  tilh.  Frøken  J.  Bindesbøll.  Diameter  44  ctm.  Sign.  TB  1901. 
Farvelagt  Tegning,  sign.  5  April  1901  TB,  tilh.  Svend  Hammershøi. 

Fig.  53,  Krukke,  tilh.  Frøken  J.  Bindesbøll,  Højde  32  ctm.  Sign.  TB  1901. 


Fig.  54,  Fad,  har  tilhørt  Hr.  Partikulier  Monrad  Bay,  nuværende  Ejer  ubekendt. 
Diameter  45  ctm.  Sign.  TB  1901. 
Farvelagt  Tegning,  sign.  April  1901  TB,  tilh.  Svend  Hammershøi. 

Fig-  S5>  Fad,  tilh.  Hr.  Bogbinder  Anker  Kyster.  Diameter  45  ctm.  Sign.  TB  igor 
Farvelagt  Tegning,  ikke  sign.,  tilh.  Svend  Hammershøi. 

Fig.  57,  Krukke,  tilh.  Hr.  Grosserer  J.  Hertz.  Højde  34  ctm.  Uden  Signatur. 


Fig.  58,  Fad,  tilh.  Hr.  Grosserer  F.  W.  Andersen.  Diameter  45  ctm.  Sign.  TB  1902. 
Farvelagt  Tegning,  ikke  sign.,  tilh.  Svend  Hammershøi. 


Fig.  59,  Krukke,  tilh.  Hr.  Grosserer  J.  Hertz.  Højde  44  ctm.  Sign.  TB  1902  Juni. 
Farvelagt  Tegning,  sign.  TB  6  Juni  1902,  tilh.  Svend  Hammershøi. 
Udkast,  tilh.  „Akademiets  Bibliothek". 


Fig.  60,  Krukke,  tilh.  Hr.  Grosserer  F.  W.  Andersen    Højde  30  ctm.  Sign.  TB  1903. 
Farvelagt  Tegning,  Arbejdstegning,  Udkast,  alle  signerede  TB  6  Januar  1903, 

tilh.  Svend  Hammershøi. 

PORTRÆT  AF  THORVALD  BINDESBØLL 
GENGIVELSE    EFTER   MALEREN  VILH.  HAMMERSHØIS 
STUDIE  TIL  „DE  FEM  PORTRÆTTER"  MALT  JANUAR  igo2, 
TILHØRER  HR.  DOKTOR  ALFRED  BRAMSENS  SAMLING. 
FOTOGRAFERET  AF  HR.  INGENIØR  POUL  WILDE 

GENGIVELSERNE  I  TEXTEN  UDVALGT  MELLEM  FOTO- 
GRAFIER INDSENDT  1908—09  TIL  OPLYSNING  OM  TH. 
BINDESBØLLS  KERAMISKE  ARBEJDER.  DE  ØVRIGE  GEN- 
GIVELSER EFTER  FOTOGRAFIER  AF  HR.  JACOB  SIMONSEN 

TEXTEN  RETTET  OG  GENNEMSET  AF  FRU  EMMA  KYSTER 
OG  HR.  REKTOR  GEORG  BRUUN  KOLDING 

SAMTLIGE  GENGIVELSER  UDGAAET  FRA  HR.  XYLOGRAF 
F.  HENDRIKSENS  REPRODUKTIONSANSTALT 

